Boss James berjaya puasa sehari
Oleh KOSMO!

1 Mei 2022, 2:26 pm
PETALING JAYA – Pensohor media sosial terkenal, Boss James akui cuba untuk berpuasa seperti masyarakat Islam yang lain.
Boss James melalui media sosialnya turut berkongsi tiga perkara yang perlu dilakukan dan tiga perkara yang tidak perlu dilakukan ketika mengerjakan ibadah puasa.
“Tiga benda yang tidak boleh kita buat masa puasa ialah mengumpat, tahan makan dan minum serta tahan nafsu dalam diri.
“Manakala tiga benda yang perlu dilakukan ketika berpuasa adalah banyakkan ibadah, banyakkan bersedekah dan paling penting banyakkan berdoa,” ujar James.
Menerusi satu lagi klip video, ternyata James berjaya dalam cubaan puasanya selama sehari dan dia juga berpuas hati selapas kejayaannya itu.
Dalam pada itu, orang ramai juga mengucapkan tahniah kepada usahawan berbangsa Cina itu dan mengharapkan pintu hatinya terbuka untuk terima hidayah.

“Aku memang ikut Boss James ni, ternyata dia buktikan tiada langsung masalah bangsa. Dua juga majikan yang bagus dengan anak buahnya.
” Berharap agar Boss James mendapat hidayah dan teruskan berbuat baik sesama manusia, ” jelas Azman Hamat.
“Terbaik boss, awak dah buktikan yang awak mampu untuk menjadi contoh kepada orang ramai, terbaik, ” jelas Yuji Kitaro.- KOSMO! ONLINE


JBM Success, kelab motosikal kongsi rezeki
Oleh KOSMO!

1 Mei 2022, 3:38 pm
ALOR SETAR – JBM Success Sdn. Bhd. (JBM Success) dengan kerjasama Kelab Motosikal BMW Motorrad Utara mengagih 600 pek bubur lambuk di Jalan Langgar di sini kelmarin.
Menurut Pengarah JBM Success, Junaidi Che Omar, 41, program itu bertujuan mengeratkan ukhuwah kelab motosikal berkenaan yang mempunyai lebih 100 ahli.
“Saya sebenarnya ingin meneruskan tradisi bapa saya, Omar Saad, 69, yang suka mengagihkan bubur lambuk setiap Ramadan. Pada masa yang sama, ini peluang untuk mengeratkan semula silaturahim antara ahli kelab yang agak ‘renggang’ sejak pandemik.
“Alhamdulillah program ini sangat mengujakan kami, semua yang hadir telah mengagih sendiri bubur lambuk ini secara pandu lalu di jalan ini. Sebanyak 600 pek habis dalam tempoh 30 minit sahaja,” katanya ketika ditemui pada program itu kelmarin.
Menurut Junaidi, beliau juga terharu dengan penglibatan ahli kelab tersebut dalam program berkenaan termasuk turut bersedekah bagi menjayakan agihan bubur itu.
“Ini juga infaq daripada ahli yang terlibat yang diharapkan dapat memberi pahala berganda pada penyumbang sempena Ramadan,” katanya.

Katanya, sebagai ahli kelab tersebut, program agihan bubur lambuk menjadi pencetus kepada banyak lagi program amal selepas ini.
Dalam pada itu, Presiden Kelab Motosikal BMW Motorrad Utara, Mohd. Azam Hasan, berkata, pihaknya teruja kerana setelah lebih dua tahun menyepi disebabkan pandemik, kini ahli kelab kembali melakukan aktiviti bermanfaat. – KOSMO! ONLINE


833,000 kenderaan masuk ke Pulau Pinang
Oleh SAFINA RAMLI

1 Mei 2022, 4:05 pm
GEORGE TOWN – Menjelang sambutan Hari Raya Aidilfitri, jumlah kenderaan yang memasuki Pulau Pinang sejak Jumaat lalu hingga hari ini dianggarkan mencecah 833,000 buah kenderaan.
Ketua Jabatan Siasatan Penguatkuasaan Trafik Pulau Pinang, Superintendan Zafri Zokapli berkata,
secara keseluruhan aliran trafik masih lagi berjalan lancar di kesemua lokasi di negeri ini.
“Bagaimanapun di lebuh raya berhampiran Tol Sungai Dua (dekat Butterworth) kadang-kadang kenderaan dilihat perlahan.
“Anggaran kenderaan masuk ke Pulau Pinang sejak Jumaat adalah sebanyak 833,000 buah kenderaan,” katanya ketika dihubungi di sini hari ini.
Sebelum ini, polis Pulau Pinang menjangka jumlah kenderaan yang melalui Pulau Pinang di Seberang Perai untuk menuju kawasan Utara meningkat sehingga 3.6 juta ketika orang ramai pulang ke kampung menjelang sambutan Hari Raya Aidilfitri nanti.
Ketua Polis Pulau Pinang, Datuk Mohd. Shuhaily Mohd. Zain berkata, selain itu, pihak polis juga menjangka kira-kira 1 juta kenderaan akan memasuki Pulau Pinang.

Dalam pada itu, Zafri berkata, pihak polis menasihati orang ramai agar merancang perjalanan serta memastikan kenderaan dalam keadaan baik.
“Sila beri kerjasama jika berlaku kemalangan dan jangan menggunakan laluan kecemasan serta sentiasa berhemah semasa memandu.
“Pemandu juga perlu memastikan baki tol mencukupi serta mendapatkan rehat yang secukupnya sepanjang perjalanan,” katanya. – KOSMO! ONLINE


2,107 kes Covid-19 dilaporkan
Oleh SITI A'ISYAH SUKAIMI

1 Mei 2022, 1:47 pm
PUTRAJAYA – Jangkitan Covid-19 semalam merekodkan sebanyak 2,107 kes, menjadikan jumlah keseluruhan kes di Malaysia sebanyak 4,448,004 kes.
Berdasarkan data pada laman web CovidNow, daripada kes yang dilaporkan semalam, sebanyak 16 kes adalah kes import yang mendapat jangkitan dari luar negara.
Dalam masa sama, sebanyak 6,890 kes sembuh direkodkan dengan jumlah keseluruhan kes sembuh daripada Covid-19 sebanyak 4,366,951 kes.
“Kesemua kes harian tersebut dilaporkan di Selangor (1,040 kes), Kuala Lumpur (191 kes), Pulau Pinang (146 kes), Perak (123 kes), Negeri Sembilan (120 kes) dan Johor (111 kes).
“Seterusnya, Melaka (91 kes), Sarawak (66 kes), Pahang (61 kes), Sabah (48 kes), Kedah (43 kes), Putrajaya (26 kes), Terengganu (22 kes), Kelantan (15 kes), Perlis (empat kes) serta tiada kes di Labuan,” demikian maklumat tersebut di sini hari ini.
Dalam masa sama, sebanyak lima kes kematian Covid-19 dilaporkan menjadikan jumlah kematian terkini sebanyak 35,547 kes serta tiada kes meninggal dunia di luar hospital atau brought in death (BID) dengan jumlah kes BID kekal 7,521 kes.

Sebanyak 45,506 kes aktif dilaporkan melibatkan 44,214 kes dikuarantin di rumah, 33 kes di Pusat Kuarantin dan Rawatan Covid-19 (PKRC), 1,190 kes di hospital, 24 kes di Unit Rawatan Rapi (ICU) tanpa bantuan pernafasan dan 45 kes di ICU dengan bantuan pernafasan. -KOSMO! ONLINE


Azizulhasni dedah terkena serangan jantung
Oleh MUHAMMAD RIDUAN MOHD HANAFIAH

1 Mei 2022, 2:17 pm
KEJUTAN besar menimpa jaguh berbasikal negara, Datuk Mohamad Azizulhasni Awang selepas disahkan mengalami masalah jantung yang berisiko tinggi menyebabkan degupan terhenti secara mengejut.
Pemenang pingat gangsa dan perak Olimpik Rio 2016 dan Tokyo 2020 itu mengakui dia terkejut apabila dimaklumkan mengalami anomalous aortic origin of right coronary artery (AAORCA) sebelum memutuskan melakukan pembedahan pada 21 April lalu.
Azizul menegaskan, pada mulanya tidak mengetahui dia mengidap penyakit tersebut selain mula berasa sakit di bahagian dada sejak menjalani latihan pada awal Februari lalu.
Bagaimanapun, Azizul bernasib baik kerana menjalani pemeriksaan awal dan merujuk situasi berkenaan kepada pakar perunding jantung kardiologi di Melbourne iaitu Dr. Barveen Aisha Abu Baker bagi menjalani pemeriksaan dan ujian yang lebih teliti.
“Bila dapat tahu saya disahkan mengalami masalah anomalous aortic origin of right coronary artery (AAORCA), saya agak terkejut kerana ini bukan benda yang boleh buat main-main.
Atlet kelahiran Terengganu itu mengakui, dia terpaksa melakukan pembedahan segera memandangkan penyakit berkenaan mampu bertambah parah dan berisiko tinggi terkena serangan jantung.

Ketika ditanya mengenai kariernya, Azizul menjelaskan dia tidak mahu terburu-buru dan mahu fokus sesi pemulihan.
“Sekarang ini bukan waktu untuk mengejar masa kerana saya mahu fokus dan bagi baik betul-betul dalam tempoh tiga minggu hingga enam bulan.
“Kalau dapat kebenaran dari pihak pakar untuk menjalani latihan dan dari situ kita akan lakukan persediaan untuk fikir program latihan dan sebagainya,” jelasnya. – KOSMO! ONLINE


Protokol terkini melibatkan pengembara
Oleh SITI A'ISYAH SUKAIMI

1 Mei 2022, 1:26 pm
PUTRAJAYA – Bermula hari ini, keperluan pengujian pengesanan Covid-19 sebelum berlepas ke Malaysia dan pengujian semasa ketibaan digugurkan melibatkan tiga kumpulan pengembara.
Ia terdiri daripada pengembara berusia 18 tahun dan ke atas yang telah lengkap vaksinasi, pengembara berusia 17 tahun dan ke bawah tanpa mengira status vaksinasi dan pengembara mempunyai sejarah jangkitan Covid-19 dalam tempoh enam ke 60 hari dari tarikh sembuh sebelum berlepas ke Malaysia tanpa mengira status vaksinasi serta kesemuanya tidak perlu menjalani kuarantin.
Menteri Kesihatan, Khairy Jamaluddin Abu Bakar berkata, namun bagi pengembara berusia 18 tahun dan ke atas dengan status vaksinasi tidak lengkap atau belum menerima vaksinasi perlu melakukan ujian pra-pelepasan dua hari sebelum berlepas ke Malaysia (RT-PCR atau RTK-Ag Professional).
“Selain itu, menjalani ujian pengesanan Covid-19 dalam tempoh 24 jam selepas ketibaan menggunakan RTK antigen dengan penyeliaan pengamal perubatan swasta yang berdaftar dengan Majlis Perubatan Malaysia (MMC) sama ada secara fizikal atau virtual.
“Sekiranya keputusan pengujian Covid-19 adalah negatif pengembara perlu menjalani kuarantin wajib selama lima hari di tempat penginapan termasuk rumah, dikehendaki menjalani RT-PCR pada hari keempat atau RTK antigen dengan penyeliaan pengamal perubatan swasta yang berdaftar dengan MMC sama ada secara fizikal atau virtual pada hari kelima,” katanya dalam kenyataan hari ini.
Beliau berkata, pelepasan kuarantin pada hari kelima boleh diberikan jika keputusan ujian RT-PCR hari keempat atau RTK-Antigen hari kelima adalah negatif.

“Sekiranya keputusan pengujian Covid-19 adalah positif pada mana-mana situasi, pengembara akan diuruskan mengikut pengurusan kes positif sedia ada,” katanya.
Mengulas lanjut, Khairy Jamaluddin berkata, mana-mana pengembara yang dikesan bergejala semasa berada di Pintu Masuk Antarabangsa (PMA) akan diarahkan menjalani ujian saringan Covid-19 menggunakan RTK antigen dengan penyeliaan pengamal perubatan sama ada secara fizikal atau virtual.
“Semua pengembara masih perlu mengemukakan Traveller’s Card yang dipaparkan di dalam aplikasi MySejahtera semasa ketibaan di PMA,” ujarnya. – KOSMO! ONLINE


Kereta kebal Russia digelar ‘keranda bergerak’
Oleh KOSMO!

1 Mei 2022, 2:00 pm
MOSCOW – Beberapa pakar ketenteraan mendakwa bahawa kecacatan pada reka bentuk kereta kebal Russia yang digunakan semasa Perang Teluk, menyebabkan tentera Kremlin terdedah kepada serangan musuh di Ukraine, lapor akhbar Mirror UK kelmarin.
Kereta kebal Russia menyimpan sehingga 40 peluru meriam di dalam turetnya (bahagian atas), menyebabkan ia amat terdedah, tidak seperti kereta kebal Barat.
Bedilan tidak langsung ke atas kereta kebal Russia boleh menyebabkan semua peluru itu terbakar, meletup dan meleraikan bahagian turet daripada badan kereta kebal. Justeru, kereta kebal Russia  digelar sebagai ‘keranda bergerak’ oleh pakar tentera Barat.
Tentera Kiev menganggap kekurangan itu menjadi punca Kremlin kehilangan hampir 100 kereta kebalnya dalam perang di Ukraine.
Semasa pencerobohan oleh tentera Presiden Vladimir Putin, berpuluh-puluh kereta kebal Rusia telah terbakar. Rakaman menunjukkan bahagian atas kenderaan itu melambung tinggi di udara.
“Apa yang kita saksikan dengan kereta kebal Russia adalah kecacatan reka bentuk.

“Sebarang hentaman kuat akan menyebabkan letupan besar-besaran dan perisai pelindungnya (turet) melambung ke udara,’’ kata penasihat Program Pengajian Rusia di Pusat Keselamatan Amerika Baru, Sam Bendett.
Dalam Perang Teluk pada 1991 dan 2003, kecacatan itu mendapat perhatian Barat apabila kereta kebal T-72 yang dibina oleh Russia itu digunakan oleh Iraq.
Reka bentuk itu ada kelebihannya termasuk mempunyai ruang tambahan dan kedudukan tangki yang lebih rendah bagi memastikan ia lebih sukar untuk diserang.
Model kereta kebal seterusnya termasuk T-90 dan T-80 mempunyai kelemahan sama disebabkan oleh sistem pemuatan peluru meriam.
Tentera Barat telah belajar daripada kecacatan itu dan kereta kebal mereka kini menempatkan peluru yang dibahagikan di beberapa kompartmen berbeza. – Agensi


Perundangan khusus untuk pekerja gig, WFW 14 bahasa bakal dibangun
Oleh AMREE AHMAD

1 Mei 2022, 1:42 pm
PUTRAJAYA – Kementerian Sumber Manusia dijangka memperkenalkan pelbagai inisiatif menarik untuk membela nasib dan kebajikan lebih 16 juta orang pekerja di seluruh negara ini.
Menterinya, Datuk Seri M. Saravanan berkata, langkah itu juga sejajar trend pasaran buruh tempatan yang kini lebih berorientasikan pasaran pekerja dan bukan lagi pasaran majikan.
“Justeru, usaha kementerian antaranya akan meneliti keperluan penggubalan perundangan khusus bagi mengawal selia dan melindungi kepentingan pekerja sektor gig,” katanya lagi.
Beliau menyatakan demikian menerusi kenyataan khas bersempena dengan Hari Pekerja 2022 kali ini yang bertemakan Pekerja Tonggak Keluarga Malaysia Dalam Pemulihan Negara.
Ucapan perutusan itu turut disiarkan menerusi saluran Radio dan Televisyen Malaysia hari ini susulan tiada sambutan besar-besaran sebagai menghormati kemuliaan suci bulan Ramadan.
Mengulas lebih lanjut, Saravanan berkata, ketika ini dianggarkan kira-kira empat juta rakyat Malaysia menyertai ekonomi gig berbanding hanya 500,000 orang sebelum wabak Covid-19.

“Kementerian sentiasa prihatin terhadap keperluan pekerja gig dan memberi jaminan bahawa status mereka dari segi kawal selia aspek perundangan akan diteliti secara rapi,” tegasnya. – KOSMO! ONLINE


Iqbal jadi bapa, ambil anak angkat lelaki
Oleh MOHAMMAD SHAHEMY AZMI

1 Mei 2022, 2:00 pm
PETALING JAYA – Impian usahawan kontroversi bergelar penyanyi Iqbal Zulkefli untuk memiliki seorang anak akhirnya dimakbulkan Tuhan selepas mengambil seorang anak angkat lelaki yang baru berusia tujuh hari.
Iqbal atau nama lengkapnya Ahmad Iqbal Zulkefli, 28, berkata, buat masa ini dia tidak boleh mendedahkan wajah anak lelakinya itu untuk tatapan umum.
“Allah SWT makbulkan doa saya. Jantinanya lelaki dan belum ada nama. Tali pusat pun belum gugur lagi. Saya tidak boleh tunjukkan muka (anaknya),” tulis Iqbal dalam satu hantaran yang dimuat naik dalam Instagram miliknya.
Peserta Gegar Vaganza musim kelapan (GV8) itu berjanji akan menjaga anak angkat sepenuh masa termasuk memandikan, menukar lampin dan memberi susu walaupun terpaksa menjalani rutin harian yang padat tanpa pembantu.
“Bayangkan saya bela kucing dua ekor, urus perniagaan lagi dan pelbagai pekerjaan lain. Saya seorang tapi saya sempat buat. Cuma rumah tidak terurus sikit.
“Sesekali saya akan bagi pada ibunya jaga dan ambil semula. Doakan saya dapat jaga anakanda ini dengan sempurna. Biar dia membesar menjadi anak yang baik dan disayangi semua orang,” katanya.

Biarpun tidak mendedahkan wajah bayi tersebut, Iqbal telah memberikan bayangan tentang anak angkatnya itu berkulit putih, hidung mancung dan berambut lebat.
Bersempena dengan Syawal yang akan datang, pelantun lagu Hujan itu menegaskan tidak akan memberi keizinan kepada sesiapa untuk memegang dan mencium bayinya atas alasan keselamatan.
“Saya balik raya nanti tidak ada siapa boleh pegang dan cium (bayinya). Saya minta maaf. Cuma saya sahaja yang boleh menciumnya. Ini amaran tegas,” kata Iqbal.
Memandangkan bayi berusia tujuh hari itu masih belum diberikan nama, Iqbal turut meminta cadangan netizen untuk memberikan nama yang sesuai untuk bayi tersebut serta tip penjagaan bayi yang baru dilahirkan.
Menjengah dalam ruangan komen, beberapa orang pengikutnya telah memberikan cadangan nama yang sesuai untuk bayi tersebut dengan nama-nama ‘unik’ dan lucu.
“Bagi nama Mohd. Alvida,” usik seorang netizen.
“Ahmad Ramadhan Iqbal, Ahmad Muhammad atau Rizky Ramadhan,” cadang seorang lagi pengikutnya.
“Letak nama Aaron Dzakwan,” minta seorang pengikutnya.
Setakat ini, Iqbal bagaimanapun tidak memperincikan proses pengambilan dan kisah di sebalik penyerahan bayi tersebut daripada ibu kandungnya.
Sekadar info, Iqbal sebelum ini pernah beberapa kali mencetuskan kontroversi bermula dengan isu ‘kahwin tak jadi’ dengan usahawan kosmetik terkenal, Datuk Seri Vida sehinggalah percubaannya menjadi penyanyi menerusi single sulung berjudul Hujan tahun lalu sehingga setiap perilakunya mengundang rasa ‘jijik’ masyarakat. – KOSMO! ONLINE


Operasi buru PATI bersembunyi dipergiatkan
Oleh WAT KAMAL ABAS

1 Mei 2022, 1:35 pm
BAGAN SERAI – Operasi bagi mengesan saki-baki pendatang asing tanpa izin (PATI) yang lolos selepas bot mereka naiki terkandas pada beting pasir di perairan Kuala Kurau semalam giat dilakukan.
Gerakan tersebut turut dibantu anggota Pasukan Gerakan Am (PGA) di beberapa lokasi sekitar Kuala Gula dan Kuala Kurau
Ketua Polis Daerah Kerian, Superintendan Mazuki Mat berkata, seramai 164 orang PATI warga Rohingya, Myanmar dan Bangladesh berjaya ditahan sejak semalam termasuk yang telah melarikan diri ke darat.
“Pemantauan terus dilakukan bersama PGA di beberapa lokasi sekitar bagi mengesan saki baki yang mungkin terlepas. Setakat ini kita tiada maklumat rasmi jumlah keseluruhan PATI yang berada di atas bot itu.
“Namun jumlah yang telah ditangkap adalah 164 orang termasuk 12 lelaki warga Rohingya yang bersembunyi di sebuah ladang kelapa sawit di Kuala Gula,” katanya di sini.
Mazuki turut meminta orang ramai menghubungi polis sekiranya melihat kumpulan individu yang mencurigakan berkemungkinan PATI yang melarikan diri.

Semalam, seramai 143 orang PATI berjaya ditahan Pasukan Polis Marin (PPM) selepas bot yang membawa mereka terkandas di perairan Kuala Kurau  dan daripada jumlah itu, seramai 86 PATI ditahan ketika berada di atas bot manakala selebihnya berjaya meloloskan diri dengan terjun dan berenang ke kawasan daratan yang berhampiran.
Kesemua mereka yang dibawa ke Jeti PPM Kuala Kurau kemudian dibawa dengann trak polis ke beberapa buah lokap termasuk lokap Ibu Pejabat Polis Darah Kerian. – KOSMO! ONLINE


LUAS diarah tingkatkan pemantauan sepanjang Sungai Selangor, Sungai Langat
Oleh ABDUL RAZAK IDRIS

1 Mei 2022, 2:02 pm
SHAH ALAM – Lembaga Urus Air Selangor (LUAS) diarahkan mempertingkatkan pemantauan 24 jam di kawasan sensitif dan hotspot pencemaran di sepanjang lembangan Sungai Selangor dan Sungai Langat.
Pengerusi Jawatankuasa Tetap Infrastruktur dan Kemudahan Awam, Pemodenan Pertanian dan Industri Asas Tani, Ir. Izham Hashim berkata, ini berikutan kedua-dua sungai itu menjadi punca bekalan air mentah untuk seluruh negeri Selangor.
Katanya, kerajaan negeri amat memandang serius isu gangguan bekalan air akibat pencemaran seperti di Loji Rawatan Air (LRA) Sungai Semenyih (Jenderam Hilir) pukul 12.30 tengah hari semalam.
“Peningkatan pemantauan ini bukan sahaja melalui pemantauan lebih kerap di kawasan-kawasan berkenaan, bahkan juga mengambil kira kawasan-kawasan dalam radius yang lebih luas dari LRA.
“Kerajaan negeri tidak akan berkompromi dengan mana-mana pihak yang melakukan jenayah pencemaran sumber air dan tindakan tegas akan diambil selaras peruntukan Enakmen LUAS 1999,” katanya dalam kenyataan hari ini.
Beliau menjelaskan, kerajaan negeri ketika ini sedang giat melaksanakan projek Skim Jaminan Air Mentah (SJAM) yang menelan belanja melebihi RM300 juta.

Tambah Izham, ini melibatkan empat pakej utama di Sungai Selangor dan Sungai Semenyih yang dijangka siap penghujung tahun ini bagi tujuan menyediakan jaringan bekalan air alternatif sekiranya berlaku insiden pencemaran.
Dalam perkembangan lain, Pengurusan Air Selangor Sdn. Bhd. (Air Selangor) memaklumkan, pemulihan bekalan air telah mencapai 95 peratus hari ini selepas LRA Sungai Semenyih kembali beroperasi selepas dihenti tugas akibat pencemaran bau semalam.
“Bekalan air dijangka akan pulih sepenuhnya puku 3 petang ini,” katanya. – KOSMO! ONLINE


Rezeki raya, Eyra, pemain JDT timang anak kedua
1 Mei 2022, 1:44 pm
PETALING JAYA – Pelakon yang juga isteri kepada pemain kelab bola sepak Johor Darul Ta’zim (JDT), Haziq Nadzli iaitu Eyra Hazali selamat melahirkan bayi kedua di sebuah pusat perubatan semalam.
Bayi lelaki yang dilahirkan sekitar pukul 6.18 petang itu bagaimanapun dilahirkan sebagai bayi pra matang.
“Alhamdulillah syukur. Hero kedua kami lahir pada hari Jumaat, 28 April 2021 pukul 6.18 petang.
“Terima kasih kepada semua yang mendoakan,” kongsi Eyra atau nama sebenarnya, Hazirah Qasdina Hazali yang turut menyertakan sekeping gambar keluarga kecilnya bersama cahaya mata terbaharunya dalam Instagram.
Terdahylu , Kosmo! Online melaporkan Eyra berdepan detik cemas apabila bayi kedua dalam kandungannya tidak bergerak dan tidak memberikan sebarang respons.
Katanya, dia juga terpaksa ditahan di hospital beberapa jam untuk diberikan rawatan susulan kejadian tersebut sebelum dibenarkan pulang.

Januari lalu, Eyra, 23, yang cukup dikenali menerusi drama rantaian, Puteri Yang Ditukar membuat pengumuman mengenai kehamilan keduanya menerusi video yang dimuat naik dalam Instagram.
Eyra dan Haziq mendirikan rumah tangga pada 1 November 2019 dan hasil perkongsian hidup mereka, mereka dikurniakan dua zuriat termasuk yang sulung, Muhammad Hayder Qalish. – KOSMO! ONLINE


Budak ‘jari tengah’ kini jadi pelakon
Oleh KOSMO!

1 Mei 2022, 1:52 pm
PETALING JAYA – Jika anda seorang yang sentiasa mengikuti perkembangan di media sosial, ternyata raut wajah kanak-kanak lelaki ini biasa anda lihat.
Kanak-kanak lelaki Melayu yang berasal dari Selatan Thailand ini merupakan individu yang begitu popular selepas videonya viral ke seluruh dunia.
Namun, kemasyhurannya adalah kerana menunjukkan isyarat jari tengah sehinggakan pengsohor terkenal dari Perancis, Kabe Lame turut menghasilkan video berkenaan kanak-kanak ini.
Difahamkan ketika ini, kanak-kanak lelaki tersebut sudah menjadi pelakon dalam beberapa klip video pendek di negaranya.
Ternyata selepas terkenal melalui rakaman sebelum ini, dikhabarkan rezekinya sebagai pelakon juga tidak putus-putus.
“Katanya dekat Thailand kalau orang jumpa budak ni memang takut, mesti dia bagi isyarat jari tengah.

“Namun kali ini banyak video yang dia berlakon dah ok, siap bagi simbol ‘love’ lagi. Baguslah orang yang mendidik dia, ” ujar Paan Lemau.
“Mungkin dia sebelum ini tidak tahu makna simbol tu, main bagi sahaja pada orang yang rakam video dia.
“Kali ni harapnya biarlah jadi rezeki dia tolong keluarga, dia yang baik-baik pada budak ini, ” jelas Fara Hanan.
Sebelum ini, rakaman budak lelaki tersebut tular di media sosial selepas aksinya yang membonceng motosikal bersama ibunya dirakamkan oleh seorang pengguna media sosial lain. – KOSMO! ONLINE


Asia Selatan alami gelombang haba, catat suhu lebih 47 darjah Celsius
Oleh KOSMO!

1 Mei 2022, 1:00 pm
ISLAMABAD, Pakistan – Lebih satu billion penduduk di seluruh rantau Asia Selatan berdepan fenomena gelombang haba dahsyat yang menyebabkan mereka tetap kepanasan walaupun semasa berteduh, lapor portal berita MailOnline kelmarin.
Suhu di utara India dan Pakistan melonjak kepada 47 darjah Celsius selepas Pakistan merekodkan cuaca bulan Mac paling panas sejak 61 tahun lalu.
Menteri bagi perubahan iklim Pakistan, Sherry Rehman kelmarin meminta kalangan pegawai tempatan untuk bersiap sedia menerima pesakit yang mengalami strok haba di hospital di seluruh negara.
Sherry juga menggerakkan pasukan tindak balas bencana untuk bersiap sedia menghadapi bencana banjir selepas ais dari glasier di Banjaran Himalaya terus mencair pada kadar membimbangkan.
“Asia Selatan terutamanya India dan Pakistan sedang berdepan gelombang haba yang paling buruk. Cuaca ekstrem yang bermula awal April lalu ini menyebabkan orang ramai tercungap-cungap ketika berteduh,’’ katanya.
Kenaikan suhu yang direkodkan adalah antara enam hingga lapan darjah Celsius berbanding suhu purata bermusim.

 “Buat kali pertama dalam tempoh beberapa dekad, iklim di Pakistan berubah daripada musim sejuk kepada musim panas tanpa peralihan musim bunga,”  jelas Sherry.
Dalam pada itu, Perdana Menteri India, Narendra Modi berkata, suhu di negara itu meningkat dengan pantas dan lebih awal daripada kebiasaan.
Gelombang haba yang melanda telah mempercepatkan pencairan glasier di Banjaran Himalaya, Hindu Kush and Karakoram.
Kira-kira 30 tasik glasier yang muncul akibat gelombang haba baru-baru ini berisiko menyebabkan banjir berbahaya. Seramai tujuh juta penduduk diramalkan terjejas secara langsung, kata pihak berkuasa.
Suhu diramalkan akan turun selepas peralihan monsun yang diramal berlaku pada Mei ini.
Bagaimanapun, suhu 40 darjah Celsius ke atas diramal akan kekal selama beberapa hari lagi yang akan mendedahkan orang ramai kepada risiko strok haba dan masalah kesihatan lain. – Agensi


TFC halang kebangkitan NSFC
Oleh KOSMO!

1 Mei 2022, 1:00 pm
Oleh TENGKU DANISH BAHRI TENGKU YUSOFF
PENGENDALI Terengganu FC (TFC), Mohd. Nafuzi Zain memuji barisan pemainnya yang ampuh menghalang kebangkitan Negeri Sembilan FC (NSFC) sewaktu kemenangan 2-1 pada pusingan pertama Piala FA kelmarin.
Beliau mengakui pasukannya sukar untuk meneruskan penguasaan pada babak kedua apabila pelawat lebih banyak memberi tekanan memburu gol penyamaan.
“Kami bermain lebih baik pada separuh masa pertama, namun kadang-kadang saya nampak pemain bergelut untuk mengekalkan tempo dan corak permainan.
“Banyak peluang dicipta sehinggalah kesilapan ketika berdepan situasi bola mati menyebabkan pasukan lawan menyamakan kedudukan dan telah menaikkan semangat mereka,” katanya ketika ditemui selepas perlawanan di Stadium Sultan Mizan Zainal Abidin, Kuala Nerus kelmarin.
Nafuzi berkata, NSFC telah melancarkan serangan bertali arus dan meningkatkan tekanan pada babak kedua, namun pemain-pemainnya berjaya menyerapnya dengan baik.

Jelas beliau, tentangan sengit daripada NSFC sudah diduga kerana mereka dibarisi pemain berpengalaman walaupun baharu dalam saingan Liga Super.
Dalam pada itu, Nafuzi optimis ketua pasukannya, Kipre Tchetche mampu meningkatkan prestasi bagi membentuk gandingan berbisa bersama Kpah Sherman di bahagian serangan.
Jelasnya, prestasi penyerang kelahiran Ivory Coast itu belum membimbangkan meskipun bermula perlahan dan masih tercari-tercari rentak dengan hanya meledak satu gol setakat ini


Selangor berjaya Sri nafi hajat Sri Pahang
Oleh MUHAMAD ARDIE PUTRA SUHAIMI

1 Mei 2022, 12:30 pm
PENGENDALI import skuad Selangor FC, Michael Feichtenbeiner mengakui, dapat menarik nafas lega apabila pasukannya berjaya meraih kemenangan 3-1 ke atas Sri Pahang pada aksi Liga Super di Stadium MB Petaling Jaya kelmarin.
Pada perlawanan tersebut, skuad Gergasi Merah tidak mempunyai masalah untuk meraih tiga mata berharga hasil ledakan Herlison Caion, Henrique Hyuri dan Yazan Al-Arab, manakala gol saguhati pasukan pelawat dilakukan oleh Nor Azam Azih.
Kata Feichtenbeiner, pasukannya sememangnya berhak untuk mencatat kemenangan selepas menunjukkan aksi dominan seawal minit pertama dengan tidak membuka sebarang ruang dan peluang untuk skuad Tok Gajah melakukan kebangkitan.
“Saya akui, sebelum perlawanan, pemain kami agak tertekan kerana kekalahan yang diharungi sebelum ini. Namun, saya berpuas hati dengan apa yang mereka pamerkan kerana jelas kita menguasai perlawanan sejak wisel permulaan ditiupkan.
“Mungkin ada beberapa kelemahan kerana pada babak pertama kita sepatutnya boleh menjaringkan lebih banyak gol berbanding satu gol yang dihasilkan oleh Caion.
“Namun, situasi sedikit berbeza pada babak kedua apabila Pahang berusaha untuk bangkit, tetapi gol ketiga telah menutup peluang tersebut dan kami berhak untuk menang,” katanya selepas tamat perlawanan.

Mengulas lanjut, Feichtenbeiner berharap mampu mendapatkan semula khidmat pemain-pemain utama apabila aksi bakal berehat panjang hingga 19 Jun depan.


Samseng jalanan cedera selepas cuba lari operasi
Oleh ASLIZA MUSA

1 Mei 2022, 12:27 pm
IPOH – Seorang lelaki cedera di dahi selepas motosikal ditunggangnya hilang kawalan dan terbabas ketika melarikan diri dalam Ops Samseng Jalanan di Station 18 di sini, awal pagi tadi.
Video kejadian itu tular dalam aplikasi TikTok di mana turut memaparkan sekumpulan penunggang dan pembonceng motosikal menolak kenderaan masing-masing dari lokasi operasi ke pejabat Penguat kuasa Trafik Ibu Pejabat Polis Daerah (IPD) Ipoh di Jalan Chamberlin Hulu di sini.
Difahamkan, lelaki terbabit masih menerima rawatan di Hospital Raja Permaisuri Bainun (HRPB).
Ketua Polis Daerah Ipoh, Asisten Komisioner Yahaya Hassan berkata, setakat ini, lelaki terbabit masih belum membuat laporan polis berkaitan kejadian sekitar pukul 1 pagi.
“Kita mengesan satu video tular seorang penunggang motosikal terjatuh setelah terbabas di kawasan berhampiran operasi. Kita percaya lelaki itu melarikan diri daripada pemeriksaan.
“Lelaki terbabit telah diberi rawatan oleh pihak ambulans dan dibawa ke hospital. Siasatan akan dijalankan ke atas kes berkenaan dengan memanggil pihak terlibat untuk diambil keterangan,” katanya dalam sidang akhbar di sini hari ini.

Mengulas mengenai operasi itu, Yahaya berkata, sebanyak 241 saman trafik atas pelbagai kesalahan dikeluarkan selepas memeriksa 76 motosikal dan 92 individu. – KOSMO! ONLINE


Laluan masuk Gua Musang mula sesak
Oleh AIMUNI TUAN LAH

1 Mei 2022, 12:51 pm
GUA MUSANG – Laluan memasuki bandar Gua Musang mula sesak dengan kenderaan sejak pagi tadi dan keadaan itu dijangka berlarutan sehingga sehari sebelum satu Syawal.
Seorang guru dari Raub, Pahang, Hafiza Mahmud, 34, berkata dia memilih dua hari sebelum hari raya untuk pulang ke kampungnya di Pasir Puteh.
Katanya, laluan trafik di semua jalan utama perlahan apabila kenderaan semakin bertambah.
“Saya bertolak dari Raub kira-kira pukul 7 pagi tadi namun, berhenti di beberapa lokasi sebelum berehat sebentar di bandar ini pada pukul 11 pagi.
“Saya bersyukur apabila tiba dengan selamat di Gua Musang dan tidak dapat menjangka berapa jam perjalanan lagi untuk tiba di Pasir Puteh,” katanya.
Sementara itu, Ketua Polis Daerah Gua Musang, Superintendan Sik Choon Foo berkata, bilangan kenderaan memasuki bandar Gua Musang semakin bertambah hari ini.

Katanya, kesesakan dikesan berlaku di persimpangan lampu isyarat dan jalan utama Gua Musang-Kuala Krai.
“Bagi melancarkan lalu lintas, anggota trafik telah ditempatkan di lampu isyarat itu dan rondaan bermotosikal telah dilakukan,” katanya. – KOSMO! ONLINE


Anggota polis maut, SUV terbabas semasa hantar keluarga pulang beraya
Oleh AIMUNI TUAN LAH

1 Mei 2022, 12:01 pm
GUA MUSANG – Hasrat seorang anggota polis trafik untuk menghantar isteri, tiga anak dan dua adik iparnya menyambut Hari Raya Aidilfitri di kampung halaman tidak kesampaian apabila kenderaan utiliti sukan (SUV) yang dipandunya terbabas ke dalam sungai di Kilometer 15, Jalan Gua Musang-Kuala Krai di sini hari ini.
Dalam kejadian pada pukul 4.50 pagi itu, mangsa, Koperal Ahmad Ibrahim, 31, yang bertugas di Balai Polis Trafik Klang Selatan, Klang, Selangor meninggal dunia di lokasi kejadian akibat tersepit di tempat duduk pemandu.
Ketua Polis Daerah Gua Musang, Superintendan Sik Choon Foo berkata, siasatan awal mendapati, kemalangan berlaku semasa Ahmad yang memandu SUV jenis Perodua Aruz dalam perjalanan dari Gua Musang menuju ke Kuala Krai.
Menurutnya, semasa tiba di lokasi kejadian, SUV dipandu mangsa dipercayai hilang kawalan dan masuk ke laluan bertentangan sebelum terbabas ke dalam sungai.
“Insiden itu menyebabkan Ahmad meninggal dunia di lokasi kejadian. Mayat mangsa dibawa ke Hospital Gua Musang di sini untuk dibedah siasat.
“Isterinya, Nurulasma Zakaria, 31, bersama tiga anak berusia lapan bulan hingga empat tahun dan dua adik ipar mangsa turut mengalami kecederaan dalam kemalangan itu,” katanya dalam satu kenyataan hari ini.

Menurut Choon Foo, siasatan mendapati, mangsa dipercayai sedang dalam perjalanan menghantar isteri, anak dan adik iparnya pulang ke Kuala Krai untuk menyambut Hari Raya Aidilfitri.
Tambahnya, kes disiasat mengikut Seksyen 41 (1) Akta Pengangkutan Jalan 1987. – KOSMO! ONLINE


Lebuh Raya CSR sesak dengan sampah
Oleh KOSMO!

1 Mei 2022, 12:42 pm
PETALING JAYA – Setiap kali tiba musim perayaan, isu sampah di Lebuh Raya Utama Tengah (CSR) muncul kembali sehingga mencacatkan pemandangan pengguna jalan raya.
Menerusi perkongsian beberapa foto di Facebook milik Planet Malaya memaparkan keadaan kawasan terbabit yang sarat dengan pelbagai jenis sampah dan sisa makanan.
Kesemua sampah berkenaan turut dilihat berada dalam keadaan berselerak dan bersepah. Bagaimanapun, lokasi kejadian tidak dapat dikenal pasti.
Susulan daripada itu, rata-rata orang ramai mengecam tindakan tidak bertanggungjawab itu dan meminta agar masyarakat untuk lebih prihatin terhadap alam sekitar.
“Takut kereta kotor, biar alam sekitar kotor. Cari plastik sampah letak dalam kereta dan belajar buang sampah di tempat yang betul,” kata Zainab.
“Duduk sibuk kenapa Malaysia tak maju macam negara lain tetapi buang sampah pun gagal macam mana nak maju,” selorh Rahimah.

“Tolonglah sayang alam sekitar, sangat-sangat tak bertanggungjawab,” ujar Aishah. – KOSMO! ONLINE


Warga Korea Utara ubahsuai telefon pintar, akses bahan ‘terlarang’ dari luar negara
Oleh KOSMO!

1 Mei 2022, 12:00 pm
PYONGYANG, Korea Utara – Rakyat Korea Utara yang mahir teknologi komputer dilaporkan menggodam perisian telefon pintar dikawal pemerintah untuk mengakses media terlarang dari negara lain, demikian menurut beberapa laporan seperti paparan akhbar MailOnline kelmarin.
Proses dinamakan ‘Jailbreaking’ itu merujuk kepada perbuatan mengeksploitasi kelemahan peranti elektronik seperti telefon pintar untuk memasang perisian selain daripada disediakan oleh pengilang.
Bagi negara selain Korea Utara, istilah tersebut bermaksud pengguna memasang aplikasi dan perisian yang melanggar sekatan sistem operasi Apple dan Google.
Bagaimanapun di Korea Utara, rakyatnya dipaksa menggunakan telefon tempatan dengan ciri telefon pintar tetapi mengehadkan pengguna kepada hanya aplikasi dan propaganda yang diluluskan oleh pemerintah.
Setiap telefon itu didatangkan dengan perisian yang berfungsi mengawal selia bagaimana peranti digunakan, merakam tangkapan skrin secara rawak dan menyimpannya di dalam ruang tidak boleh padam.
Laporan itu mendedahkan bagaimana sebilangan warga Korea Utara mengubahsuai telefon pintar mereka supaya dapat mengakses maklumat dari dunia luar.

Dalam laporan tersebut, dua pembelot yang melarikan diri dari Korea Utara telah menceritakan kaedah serupa untuk menggodam telefon.
Ia melibatkan penggunaan sejenis aplikasi yang diseludup masuk dari China dan dipindahkan ke telefon selepas menyambungnya pada komputer melalui pemacu USB.
“Jika telefon itu diubahsuai dengan cara betul, aplikasi itu akan dipindahkan dan diaktifkan tanpa dapat dikesan dan dipadam oleh sistem keselamatan peranti yang dikawal oleh pemerintah.
“Selepas diaktifkan, aplikasi itu akan menyediakan akses kepada pengguna termasuk kawalan penuh ke atas seluruh telefon dan keupayaan untuk menambah, mengubahsuai dan memadamkan mana fail,’’ kata laporan itu.
Laporan itu disediakan sebuah organisasi bukan bermotifkan keuntungan, Lumen yang bekerja untuk menyediakan maklumat tanpa penapisan kepada warga Korea Utara di samping firma keselamatan teknologi maklumat, ERNW.
Sementara itu, orang ramai yang didapati menggunakan aplikasi untuk menyekat program pemerintah pada telefon bimbit mereka berdepan denda antara 50,000 (RM242) hingga 100,000 won (RM484) Korea Utara.
Denda yang dikenakan adalah 10 kali ganda lebih tinggi daripada purata gaji antara 5,000 (RM24) hingga 10,000 won (RM48) di negara komunis itu. – Agensi


Pemandu teksi maut tercampak
Oleh SITI A'ISYAH SUKAIMI

1 Mei 2022, 1:13 pm
SEPANG – Seorang pemandu teksi maut dipercayai tercampak keluar dari kenderaan yang dipandunya dalam kejadian kemalangan di jalan keluar KLIA 2 di sini, pagi tadi.
Pengarah Jabatan Bomba dan Penyelamat Selangor, Norazam Khamis berkata, lelaki berusia 38 tahun itu memandu teksi jenis Toyota Innova terlibat kemalangan dengan sebuah kereta jenis Perodua Alza.
“Mangsa tercampak keluar dan meninggal dunia di tempat kejadian setelah disahkan oleh pihak Kementerian Kesihatan. Jarak mangsa tercampak adalah anggaran 10 meter.
“Pemandu Perodua Alza pula tidak mengalami kecederaan,” katanya dalam satu kenyataan hari ini.
Dalam pada itu, beliau berkata, pihak Balai Bomba dan Penyelamat Lapangan Terbang Antarabangsa Kuala Lumpur (KLIA) menerima panggilan pada pukul 6.14 pagi tadi serta bergegas ke lokasi kejadian dan tiba pada pukul 6.24 pagi dengan operasi diketuai oleh Ketua Operasi, Mohd. Ismadi Abd Rahman. – KOSMO! ONLINE


‘MySejahtera dalam kenangan, kami dah bebas’
Oleh HARRITH HISHAM

1 Mei 2022, 12:16 pm
PETALING JAYA – Orang ramai diingatkan untuk terus berwaspada dan sentiasa membuat penjagaan kendiri susulan kelonggaran prosedur operasi standard (SOP) yang berkuat kuasa hari ini.
Antaranya adalah pengecualian imbasan kod QR menerusi aplikasi Mysejahtera untuk memasuki premis dan tempat awam serta pemakaian pelitup muka yang sudah tidak diwajibkan bagi aktiviti di luar bangunan.
Menerusi tinjauan Kosmo! di laman sosial mendapati, rata-rata orang ramai meluahkan kelegaan dan bersyukur atas kelonggaran tersebut.
“Alhamdullilah, Mysejahtera dah dimansuhkan di Malaysia ni. Kami tak perlu beratur lagi di setiap premis untuk imbas MySejahtera.
“Penggunaan pelitup muka diluar rumah dan bersendirian pun sudah dimansuhkan. Perlahan-lahan ke arah kehidupan normal seperti dahulu. Alhamdulillah kami dah bebas,” kata Amalia.
Bagaimanapun, seorang pengguna yang dikenali sebagai Hisham AR. mengingatkan bahawa pengecualian itu bukan lah memberi maksud ‘merdeka’, namun hanya sebagai SOP yang baru.

“Dah tak payah imbas MySejahtera, tetapi kena bawa telefon dan status kesihatan kena biru atau kuning. Kalau merah tak boleh masuk, kena solat di luar. Bersalaman pun sudah dibenarkan, tetapi seeloknya selepas itu basuh tangan.
“Pelitup muka pun tak wajib di luar, namun seeloknya pakai sahaja. Ingat Covid-19 ini masih ada ya. Balik kampong ni pun sentiasalah berwaspada ya. Lindungi diri lindungi semua. Insya-Allah,” katanya. – KOSMO! ONLINE


Lelaki Bangladesh maut ditikam atas bumbung
Oleh SHAMSUL KAMAL AMARUDIN

2 Mei 2022, 9:03 pm
LUMUT – Seorang lelaki warga Bangladesh ditemui mati dengan kesan tikaman dipercayai dibunuh rakan senegara dalam pergaduhan di tingkat atas bumbung sebuah bangunan kedai di Sitiawan awal pagi tadi.
Ketua Polis Daerah Manjung, Asisten Komisioner Nor Omar Sappi berkata, anggota polis tiba di lokasi kejadian selepas dimaklumkan pada pukul 5.07 pagi.
Katanya, mangsa ditemui dalam keadaan berlumuran darah dengan lima kesan tikaman pada tubuhnya
“Siasatan awal mendapati mangsa berusia 39 tahun dan suspek berusia 26 tahun tinggal di rumah yang sama bersama tujuh lagi lelaki warga Bangladesh.
“Kedua-duanya yang bekerja kilang kemudian dipercayai naik ke tingkat atas bumbung untuk berbual, manakala yang lain tidur di tingkat bawah,” katanya di sini hari ini.
Menurut beliau, kira-kira pukul 3 pagi, seorang rakan serumah terdengar bunyi bising seperti seseorang meminta pertolongan lantas dia mengejutkan rakan lain.

Jelasnya, sebaik tiba mereka melihat mangsa sudah terbaring tidak sedarkan diri dalam keadaan tidak berbaju dan hanya berseluar pendek serta berlumuran darah.
Menurut Nor Omar, suspek utama melarikan diri manakala tujuh lelaki warga Bangladesh ditahan untuk membantu siasatan.
“Kesemuanya direman selama tujuh hari bagi membantu siasatan mengikut Seksyen 302 Kanun Keseksaan,” katanya. – KOSMO! ONLINE


Sukan SEA 2021: Danial tekad rebut peluang
Oleh ZULKIFLI MANZOR

2 Mei 2022, 9:09 pm
PETALING JAYA – Penyerang muda skuad Selangor FC, Ahmad Danial Asri enggan mensia-siakan peluang apabila dipanggil menyarung jersi negara buat pertama kali selepas berada dalam senarai awal skuad bawah 23 (B-23) kebangsaan ke Sukan SEA 2021 di Vietnam nanti.
Sebagai rekod, Danial yang berusia 22 tahun telah diletakkan dalam kesebelasan utama pasukan kendalian Brad Maloney pada aksi persahabatan menentang Filipina yang berkesudahan 2-0 semalam
Kata Danial, panggilan tersebut boleh dianggap sebagai keramat serta melonjakkan motivasi secara peribadi memandangkan belum pernah menerima tugas antarabangsa bersama skuad kebangsaan dalam apa sahaja peringkat umur sebelum ini.
“Saya sangat gembira apabila dipanggil bersama skuad B-23 negara dan sudah tentu ini adalah peluang untuk saya berikan yang terbaik dengan membuktikan kemampuan serta bakat saya di hadapan barisan kejurulatihan.
“Secara jujur, saya bermula daripada bawah dan tidak pernah menerima sebarang panggilan untuk menyertai kem skuad kebangsaan tidak kira di peringkat remaja hinggalah ke skuad B-23.
“Justeru, saya akan gunakan segala pengalaman yang ada ketika bersama skuad senior Selangor sejak musim lepas,” katanya ketika ditemui Kosmo! baru-baru ini.

Mengulas lanjut, Danial mengakui kelebihan yang ada padanya adalah kebolehan beraksi di pelbagai posisi serangan dan mungkin itu boleh memberi perspektif berbeza buat Maloney untuk membuat pilihan nanti.
“Saya tidak hanya terikat dengan posisi selaku penyerang utama sahaja, sebaliknya saya turut berkebolehan bermain di bahagian sayap yang mungkin memberi sedikit kelebihan kepada saya,” katanya.
Maloney dijangka mengumumkan senarai 20 pemain yang akan mewakili skuad negara ke Sukan SEA 2021 esok sebelum berlepas ke Hanoi pada Rabu ini. – KOSMO! ONLINE


Bot bawa 30 etnik Rohingya didakwa kehabisan minyak
Oleh NORLIDA AKMAR IDROS

2 Mei 2022, 10:33 pm
ALOR SETAR – Sebuah bot dinaiki sekumpulan 30 pendatang asing tanpa izin (PATI) etnik Rohingya didakwa terpaksa masuk ke perairan negara ini kerana kehabisan minyak.
Kesemua mereka ditahan Pasukan Polis Marin (PPM) berdekatan Pulau Lima di Langkawi kira-kira pukul 11.30 pagi semalam.
Mereka terdiri daripada 17 lelaki dan sembilan wanita dewasa serta empat kanak-kanak.
Ketua Polis Kedah, Komisioner Wan Hassan Wan Ahmad berkata, siasatan awal ke atas tahanan mendakwa bot dinaiki mereka kehabisan minyak.
“Mereka dakwa bukan nak masuk ( Malaysia) tetapi beri alasan terpaksa merapat ke perairan Malaysia kerana minyak habis,” katanya di sini hari ini.
Kata beliau, kawalan di perairan negara akan terus diperketatkan daripada kegiatan jenayah rentas sempadan. – KOSMO! ONLINE


Tingkat 27 sebuah kondominium di Thailand runtuh
Oleh KOSMO!

2 Mei 2022, 8:30 pm
BANGKOK – Tingkat 27 sebuah kondominium di daerah Bang Sue, Thailand dilaporkan runtuh malam semalam dan menyebabkan seorang pekerja binaan dari Myanmar terbunuh, lapor laman berita The Thaiger.
Dalam kejadian, Thi Ha Ko Ko, 25, maut manakala lima yang lain dilaporkan cedera apabila tingkat 27 bangunan yang masih dalam pembinaan itu runtuh.
Thi Ha maut apabila jengkaut yang digunakannya patah dan terbalik. Polis berkata, kebocoran minyak dalam sistem hidraulik jengkaut itu menjadi punca kepada insiden berkenaan.
Lima mangsa dilaporkan jatuh ke tingkat 26, manakala mangsa yang terbunuh terhumban ke aras paling bawah.
Kira-kira 50 pekerja sedang meratakan simen di tingkat berkenaan tetapi kebanyakan mereka yang terselamat berada di bahagian tepi bangunan yang tidak runtuh, kata polis.
Bagaimanapun, jurutera dan pegawai forensik terus menjalankan siasatan di kawasan kejadian. Bangunan kondominium itu terletak di tebing sungai Chao Phraya.

Saksi-saksi memaklumkan bahawa mereka melihat sebuah trak pikap meninggalkan tapak pembinaan itu sekitar waktu tengah malam menuju ke Hospital Vachira dengan membawa tiga pekerja yang cedera.
Anggota penyelamat dari Yayasan Poh Teck Tung berkata bahawa mereka tidak dapat memasuki bangunan runtuh itu.
Pasukan penyelamat pada awalnya dihalang daripada mencari mangsa lain yang mungkin terperangkap di bawah bongkah konkrit yang tumbang sehingga dibenarkan oleh pemeriksa binaan. – Agensi


Kanak-kanak 9 tahun maut dilanggar motosikal
Oleh NORLIDA AKMAR IDROS

2 Mei 2022, 7:41 pm
ALOR SETAR – Seorang kanak-kanak lelaki berusia sembilan tahun maut akibat dilanggar sebuah motosikal ketika melintas jalan di Batu 9, Kota Sarang Semut di sini hari ini.
Dalam kejadian kira-kira pukul 1.30 tengah hari itu, mangsa, Muhammad Shafiq Haikal Sahfiee meninggal dunia di tempat kejadian.
Ketua Polis Daerah Kota Setar, Asisten Komisioner Ahmad Shukri Mat Akhir berkata, siasatan mendapati kejadian berlaku ketika mangsa melintas jalan sementara motosikal jenis Yamaha Y15 datang dari arah Kota Sarang Semut ke Simpang Empat.
“Penunggang motosikal berusia 22 tahun itu gagal mengelak daripada melanggar mangsa yang dikatakan melintas jalan secara tiba-tiba.
“Akibat perlanggaran itu, mangsa yang merupakan murid tahun tiga Sekolah Kebangsaan (SK) Haji Hassan Hitam maut di tempat kejadian,” katanya di sini hari ini.
Kata beliau, penunggang motosikal yang bekerja sebagai pembantu kedai makan pula mengalami luka di badan sebelah kanan.

Tambahnya, mayat mangsa dibawa ke Hospital Sultanah Bahiyah (HSB) di sini untuk bedah siasat.
“Kes disiasat mengikut Seksyen 41(1) Akta Pengangkutan Jalan 1987,” katanya. – KOSMO! ONLINE


Lelaki onani dalam tren penuh penumpang diberkas
Oleh KOSMO!

2 Mei 2022, 10:30 pm
JAKARTA – Sebuah klip video tular di media sosial Indonesia memaparkan senario seorang lelaki yang beronani ketika menaiki sebuah tren yang sesak dengan penumpang, lapor laman berita Suara.com.
Video itu dimuat naik dalam akaun Twitter @ManusiaBiawak.
“Kejadian baru sahaja berlaku di hadapan saya. Hati-hati dengan orang ini,’’ demikian kapsyen pada ciapan berkenaan.
Rakaman menunjukkan seorang lelaki berkaca mata, berbaju putih dan memakai baju sejuk berwarna jingga sedang duduk di antara dua penumpang wanita.
Tangan kanannya dilihat memegang fail yang diletakkan di atas ribanya. Sebaliknya, tangan kiri lelaki itu dilihat sedang memegang kemaluannya.
Lelaki itu dilihat beronani sambil menutup kemaluannya menggunakan fail tersebut. Dia kelihatan tenang seperti tiada apa-apa yang sedang berlaku.

Perakam video berkenaan menjadikan rakaman tersebut sebagai bukti untuk diserahkan kepada polis.
Menerusi ciapan yang sama, sekeping gambar dimuat naik memaparkan lelaki berkenaan sudah ditangkap polis.
Video berkenaan mendapat perhatian netizen di ruangan komen kerana lelaki berkenaan dikatakan tular sebelum ini kerana melakukan perkara yang sama di tempat awam.
“Lelaki ini selalu dilihat. Biasa dia naik tren sekitar pukul 10. Dia pakai baju dan topi yang sama,’’ komen seorang netizen. – Agensi


Gadis terjun sungai kerana putus cinta
Oleh KOSMO!

2 Mei 2022, 9:30 pm
JAKARTA – Sebuah klip video tular di media sosial Indonesia memaparkan seorang remaja perempuan nekad terjun ke dalam sebatang sungai kerana putus cinta, lapor laman berita Suara.com.
Video itu dimuat naik dalam akaun Instagram @terangmedia.
Rakaman menunjukkan seorang remaja perempuan terjun ke dalam sungai sambil menjerit dan menangis tanpa mahu dibantu penduduk sekitar.
Dia dikatakan berada di bawah pengaruh alkohol dan disyaki putus cinta dengan teman lelakinya.
“Punca kejadian masih belum diketahui. Menurut maklumat, dia menangis sambil menjerit nama teman lelakinya berkali-kali,’’ demikian kapsyen pada klip video berkenaan.
Penduduk setempat berkumpul di kawasan tersebut untuk memberikan bantuan, namun ditolak oleh mangsa. Sebaliknya, ada antara mereka yang merakamkan situasi berkenaan.

Video tersebut mendapat perhatian netizen di ruangan komen.
“Cinta tak selamanya indah dik,’’ tulis seorang netizen.
“Sampai begitu sekali, sayangi orang tuamu dik,’’ komen netizen lain. – Agensi


Mayat lelaki ditemui di bangunan tidak berpenghuni
Oleh NOR AINNA HAMZAH

2 Mei 2022, 10:39 pm
TAMPIN – Seorang lelaki ditemui sudah tidak bernyawa di sebuah bangunan tak berpenghuni di Pekan Gemas, di sini, pagi tadi.
Timbalan Ketua Polis Daerah Tampin, Deputi Superintenden Amiruddien Sariman berkata, pasukan polis mendapat maklumat daripada abang mangsa kira-kira pukul 11.15 pagi yang menyatakan adiknya sudah meninggal dunia di bangunan berkenaan.
Menurutnya, pasukan polis bergegas ke lokasi kejadian dan pasukan paramedik mengesahkan lelaki berusia 51 tahun berkenaan sudah meninggal dunia dalam keadaan sedang tidur.
“Lelaki tersebut sering berkeliaran di sekitar Pekan Gemas dan mempunyai rekod sakit jantung. Tiada unsur jenayah ditemui di lokasi kejadian dan mayat mangsa di hantar ke Hospital Tampin bagi proses bedah siasat.
“Kes diklasifikasikan sebagai mati mengejut,” katanya ketika dihubungi di sini tadi. – KOSMO! ONLINE


Tak sempat tukar duit raya, kod QR jadi pengganti
Oleh NOR AZIAH MAT NOH

2 Mei 2022, 7:37 pm
PETALING JAYA – Sudah menjadi lumrah buat masyarakat pada musim perayaan Aidilfitri memberi duit raya kepada keluarga dan saudara mara dalam bentuk sampul bagi memeriahkan suasana.
Berlainan pula suasana Syawal tahun ini susulan ramai yang tidak bersedia untuk menyambut perayaan yang jatuh lebih awal pada 1 Mei sehingga terpaksa melupakan budaya kebiasaan dengan memberikan duit raya menerusi kod QR bank.
Menerusi sebuah video berdurasi 24 saat di muat naik pengguna media sosial bergelar Princess Ryoma, video itu memaparkan kesemua ahli keluarga saling bertukar kod QR bank bagi memberikan duit raya kepada golongan tersayang.
Tinjauan Kosmo! di ruangan komen mendapati ramai yang tidak sempat mengeluarkan wang tunai kerana dipercayai duit mesin pengeluaran wang automatik (ATM) sudah kehabisan.
“Ini mesti duit bank dah habis. Bank pun tiada tunai,” komen Aliya Maisarah.
“Ini mesti sebab tidak sempat cash out,” ulas Qashrina.

“Boleh guna tahun hadapan, tiada dah alasan duit habis,” seloroh Avrian. – KOSMO! ONLINE


Peniaga pasar malam maut, terlelap semasa memandu
Oleh YATIMIN ABDULLAH

2 Mei 2022, 8:59 pm
PASIR MAS – Seorang wanita peniaga pasar malam maut manakala dua anak perempuannya parah selepas kereta yang dinaiki mereka terbabas sebelum merempuh sebatang pokok di Kilometer 10, Jalan Tendong-Bunut Susu berhampiran Kampung Perangkap di sini hari ini.
Dalam kejadian 8.30 pagi itu, mangsa, Rosmawati Zainal, 41, meninggal dunia di lokasi selepas mengalami kecederaan parah pada bahagian kepala.
Ketua Jabatan Siasatan dan Penguatkuasaan Trafik Kelantan, Superintendan Shuhaimi Jusoh berkata, siasatan awal mendapati, mangsa sedang dalam perjalanan dari arah Tendong ke Bunut Susu dengan memandu sebuah kereta jenis Honda Civic.
Menurutnya, semasa tiba di lokasi kejadian, Rosmawati dipercayai terlelap sebelum kereta dipandunya hilang kawalan sebelum terbabas ke bahu kanan jalan.
“Insiden itu menyebabkan kereta yang dipandu mangsa merempuh sebatang pokok.
“Rosmawati mengalami kecederaan parah pada bahagian kepala disahkan maut di lokasi kejadian. Dua anak perempuannya pula mengalami kecederaan pada kepala, patah tangan dan tulang paha,” katanya dalam satu kenyataan hari ini.

Menurut Shuhaimi, mayat mangsa dihantar ke Hospital Pasir Mas di sini untuk dibedah siasat manakala dua anak perempuannya dirawat di Hospital Raja Perempuan Zainab II, Kota Bharu.
Tambahnya, kes di siasat mengikut Seksyen 41(1) Akta Pengangkutan Jalan 1987. – KOSMO! ONLINE


EU akan tamatkan kebergantungan import minyak Russia
Oleh KOSMO!

2 Mei 2022, 6:30 pm
BRUSSELS, Belgium – Kesatuan Eropah (EU) akan menyingkirkan import minyak Russia secara beransur-ansur berikutan pencerobohan Moscow ke atas Ukraine, kata beberapa sumber kepada agensi berita AFP.
“Kami perlu mengambil kira tindak balas pasaran.
“Terdapat penyelesaian untuk menamatkan kebergantungan kepada minyak Russia dan kami akhirnya akan berjaya tetapi kami perlu bertindak secara berhati-hati,” kata sumber tersebut.
Ketika ini, EU sedang menyiapkan teks sekatan import minyak Russia dan akan melaksanakan larangan itu secara berperingkat bagi membolehkan 27 negara anggotanya mempelbagaikan sumber import minyak masing-masing dalam tempoh enam hingga lapan bulan akan datang.
Keputusan itu dibuat selepas Presiden Suruhanjaya Eropah, Ursula von der Leyen menjanjikan tindak balas “tersusun” terhadap Russia.
Sebelum ini, syarikat gergasi minyak Russia, Gazprom telah menghentikan bekalan kepada Poland dan Bulgaria selepas dua negara itu enggan membuat pembayaran dengan menggunakan matawang Rusia, rouble.

EU meletakkan taruhannya kepada saluran paip baharu iaitu Gas Interconnector dari Greece ke Bulgaria yang akan membekalkan 3 bilion  kubik meter gas has setahun.
Saluran paip itu yang menelan belanja AS$250 juta (RM1.08 bilion) dijadualkan beroperasi Jun ini.
Dalam pada itu, ekonomi terbesar Eropah, Jerman menyatakan bahawa negara itu mencapai kemajuan dalam menamatkan  kebergantungannya kepada bahan api fosil Russia.
Berlin menjangka dapat bebas daripada import minyak mentah Russia menjelang akhir musim panas tahun ini. Jerman juga telah mengurangkan import tenaga Russia kepada 12 peratus untuk minyak, lapan peratus untuk arang batu dan 35 peratus bagi gas asli. – Agensi


Lapan terbunuh dalam kebakaran di Filipina, 80 kediaman hangus
Oleh KOSMO!

2 Mei 2022, 4:33 pm
MANILA – Lapan orang termasuk enam kanak-kanak terbunuh dalam kebakaran besar di sebuah kejiranan di ibu negara Filipina, Manila yang menyebabkan banyak kediaman musnah, lapor Badan Penyiaran Britain (BBC).
Kebakaran itu bermula sekitar pukul 5 pagi (waktu tempatan) semalam dan memusnahkan sehingga 80 buah rumah.
Api bermula di tingkat dua sebuah rumah di kawasan kampus Universiti Filipina, bandar Quezon dalam kawasan Metro Manila.
Punca kebakaran belum diketahui. Pegawai kanan bomba, Greg Bichayda memberitahu agensi berita AFP bahawa pihaknya mengambil masa dua jam untuk memadamkan api.
“Api merebak dengan cepat. Mangsa tidak dapat menyelamatkan diri,’’ kata Bichayda.
Tambah beliau, enam daripada lapan mangsa yang maut adalah kanak-kanak tetapi butiran lanjut mengenai umur mangsa tidak didedahkan.

“Rumah-rumah itu dibina daripada bahan yang ringan dan mudah dijilat api,” jelas Bichayda.
Metro Manila merupakan sebuah wilayah yang terdiri daripada ibu kota Filipina dan beberapa bandar lain termasuk Quezon serta mempunyai populasi kira-kira 13 juta. – Agensi


‘Saya cemburu tengok orang lain dapat beraya dengan orang mereka sayang’
Oleh KOSMO!

2 Mei 2022, 6:51 pm
PETALING JAYA – Semasa ramai orang riang menyambut Hari Raya Aidilfitri, masih ada insan berduka mengenangkan nasib menyambut perayaan tanpa orang tersayang.
Menerusi satu perkongsian nizam_razai di laman TikTok berkata, dia cemburu melihat orang ramai menyambut Hari Raya Aidilfitri di samping keluarga mereka.
“Assalamualaikum, saya cemburu tengok orang lain dapat beraya dengan orang mereka sayang terutamanya ibu ayah serta adik-beradik.
“Saya tak dapat nak beraya dengan adik, entahlah weh, abang mana yang tak sayang adik, tetapi itulah hendak buat macam mana saya tak dapat,” katanya dalam satu video yang dimuat naik di TikTok.
Rata-rata orang ramai bersimpati dengan rintihan itu dan turut berkongsi pengalaman yang hampir sama dilalui mereka.
“Saya pun sama tahun ini beraya dengan ketiadaan ibu ayah juga, ayah saya sudah tiada, ibu pula terlantar di hospital, doakan ibu saya kuat,” kata ainnnnajwa.

“Raya ini janganlah bersedih, apa-apa pun yang terjadi kuatkan hati, bagi yang ayah dan ibu sudah tiada semoga mereka ditempatkan dalam kalangan orang-orang beriman,” ujar vee86.
Sementara itu, pengguna media sosial aircondputih mendoakan agar lelaki itu dapat meraikan hari raya dengan penuh gembira seperti orang lain.
“Semua orang ada sebab tersendiri untuk berduka, diharapkan kamu boleh menikmati hari raya seperti orang lain suatu hari nanti, kuatkan semangat,” katanya. – KOSMO! ONLINE


Pusat karaoke diserbu jual minuman keras tanpa lesen
Oleh NOR AZIAH MAT NOH

2 Mei 2022, 4:13 pm
KUALA LUMPUR – Sebuah pusat karaoke yang disyaki menjual minuman keras tanpa lesen sah diserbu sepasukan anggota polis di Icon City, di sini malam tadi.
Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata, pihaknya telah mengesan aduan awam berhubung aktiviti premis terbabit.
“Susulan itu, sepasukan pegawai dan anggota polis dari Ibu Pejabat Polis Daerah Petaling Jaya menjalankan Op Cantas Khas pada pukul 11.15 malam tadi.
“Hasil serbuan, seramai 13 lelaki dan 11 wanita telah diperiksa di dalam premis hiburan tersebut,” katanya dalam satu kenyataan hari ini.
Jelasnya, pemeriksaan lanjut mendapati premis itu mempunyai lesen hiburan yang sah, namun premis berkenaan didapati menjual minuman keras tanpa lesen yang sah.
“Kita akan mengambil tindakan di bawah Akta Eksais 1976,” katanya.

Mohamad Fakhrudin berkata, pihaknya permah melakukan dua serbuan di premis yang sama pada Ogos dan Oktober tahun lalu.
“Tindakan telah dikenakan ke atas premis hiburan itu termasuk pengunjung yang didapati melakukan pelbagai kesalahan melanggar Peraturan-Peraturan Kawalan Penyakit Berjangkit dan menggaji pekerja warga asing tanpa permit kerja yang sah,” ujarnya.
Orang ramai yang mempunyai maklumat boleh disalurkan ke Ibu Pejabat Polis Daerah Petaling Jaya di talian 03-79662222. – KOSMO! ONLINE


Lelaki pandu Toyota Alphard secara berbahaya direman tiga hari
Oleh NOR AZIAH MAT NOH

2 Mei 2022, 6:43 pm
KUALA LUMPUR – Pemandu Toyota Alphard yang tular di media sosial dipercayai membuli pengguna jalan raya lain dekat Lebuh Raya Kuala Lumpur-Karak berhampiran Genting Sempah direman polis hari ini bagi membantu siasatan.
Ketua Jabatan Siasatan dan Penguatkuasaan Trafik Selangor Superintendan Azman Shari’at berkata, lelaki berusia 43 tahun itu dihadapkan ke Mahkamah Majistret Shah Alam pada pukul 10 pagi tadi untuk memohon perintah tahanan reman.
“Suspek direman selama tiga hari sehingga Rabu bagi membantu siasatan di bawah Seksyen 42 (1) Akta Pengangkutan Jalan 1987,” katanya hari ini.
Terdahulu, akhbar melaporkan polis telah memberkas seorang pemandu kereta kenderaan pelbagai guna (MPV) Toyota Alphard itu yang dilihat memandu secara berbahaya dipaparkan menerusi sebuah video tular di media sosial.
Pemandu itu telah ditahan di pekarangan Bahagian Siasatan dan Perundangan Trafik Ibu Pejabat Polis Daerah (IPD) Gombak pada jam 2 petang semalam. – KOSMO! ONLINE


Peminat nak serbu rumah? MK alu-alukan
Oleh KOSMO!

2 Mei 2022, 4:10 pm
PETALING JAYA – Tidak menghalang mahupun menyekat, penyanyi rap terkenal MK K-Clique mengalu-alukan kedatangan para peminat yang ingin berkunjung ke rumahnya di Kota Kinabalu, Sabah sempena Hari Ray Aidilfitri.
Menurut MK atau nama sebenarnya Muhammad Hairi Amin Hamdan, 26, meskipun masih terikat dengan prosedur operasi standard (SOP), dia tidak akan menghalau mana-mana peminat yang datang ke rumahnya.
“Ada saja yang tahu rumah saya di kampung dan bagi saya tidak menjadi halangan pun untuk mereka datang.
“Mereka juga pandai hormat waktu dan cara yang sesuai untuk datang ke rumah saya seperti minta izin terlebih dahulu,” katanya kepada Kosmo! Online baru-baru ini.
Dia yang terkenal dengan lagu Warna itu mengakui tidak pernah melalui pengalaman rumahnya diserbu peminat pada hari raya.
“Saya pun belum ada pengalaman rumah diserbu lagi tetapi jangan risau saya tak akan halau pun.

“Sebenarnya saya sudah bersedia untuk bertemu ramai orang dengan kelonggaran yang diberikan kerajaan tetapi saya perlu hormat mereka yang masih menitikberatkan isu berkaitan SOP, jadi teruskan menjaga diri,” ujarnya.
Semalam, pelakob filem Bunga dan Kayu itu memberitahu kepada Kosmo! dia juga tidak sabar untuk beraya di rumah saudara mara di kampung halamannya. -KOSMO! ONLINE


Subvarian Omicron berpotensi cetus pandemik baharu
Oleh KOSMO!

2 Mei 2022, 7:30 pm
CAPE TOWN – Satu kajian yang dijalankan di Afrika Selatan mendapati subvarian baharu Omicron berpotensi mencetuskan gelombang baharu pandemik Covid-19, lapor laman berita Wion News.
Varian tersebut didapati mampu mengatasi imuniti semula jadi manusia termasuk bekas pesakit Covid-19.
Pandemik Covid-19 juga masih belum berakhir, manakala jumlah kes yang dicatatkan terus meningkat.
Menurut kajian tersebut, sub varian Omicron itu lebih banyak menjangkiti individu tidak divaksin berbanding mereka yang sudah menerima imunisasi.
Perkara itu disahkan oleh saintis-saintis ketika menyelidiki subvarian Omricon tersebut, BA.4 dan BA.5.
Kajian mereka melibatkan pengambilan 39 sampel darah termasuk 15 daripada mereka yang sudah divaksin.

“Kumpulan divaksin menunjukkan keupayaan meneutralkan virus Covid-19 lima kali ganda lebih tinggi daripada kumpulan tidak divaksin  dan mereka sepatutnya lebih terlindung.
“Namun, berdasarkan keupayaan jangkitan BA.4 dan BA.5, subvarian itu berpotensi mengakibatkan gelombang jangkitan baharu,’’ demikian menurut hasil kajian mereka.
Afrika Selatan juga kata mereka, mungkin akan dilanda gelombang baharu Covid-19 dengan subvarian Omicron sebagai punca penularan. – Agensi


Ribut petir, hujan lebat di 10 negeri malam ini
2 Mei 2022, 6:55 pm
PETALING JAYA – Ribut petir, hujan lebat dan angin kencang dijangka melanda beberapa kawasan di 10 negeri sehingga pukul 9 malam ini.
Jabatan Meteorologi Malaysia (MetMalaysia) dalam satu kenyataan di laman Facebooknya berkata, cuaca tidak menentu itu melibatkan seluruh negeri Perlis dan Pulau Pinang manakala beberapa kawasan di negeri Kedah, Perak, Kelantan, Terengganu, Pahang, Johor, Sarawak serta Sabah.
“Di Kedah melibatkan kawasan Langkawi, Kuala Muda, Sik, Baling, Kulim dan Bandar Baharu manakala di Perak di Kerian, Larut, Matang Dan Selama, Hulu Perak, Kuala Kangsar, Kinta, Perak Tengah, Kampar dan Batang Padang.
“Bagi negeri Kelantan kawasan yang terjejas di Tumpat, Pasir Mas, Jeli, Tanah Merah, Kuala Krai dan Gua Musang sementara di Terengganu di Hulu Terengganu dan Kemaman,” katanya hari ini.
Tambahnya, bagi kawasan di Pahang pula di Tanah Tinggi Cameron, Lipis, Jerantut, Kuantan dan Rompin manakala di Johor di Segamat dan Mersing.
“Di negeri Sarawak melibatkan kawasan Kuching, Serian, Samarahan, Betong, Sarikei dan Sibu (Sibu dan Kanowit) manakala di Sabah pula di Pantai Barat (Ranau), Tawau (Tawau dan Lahad Datu) dan Sandakan (Tongod dan Telupid),” katanya.

Jelas MetMalaysia, amaran tersebut dikeluarkan apabila terdapat tanda-tanda menunjukkan ribut petir dengan intensiti hujan melebihi 20 mm/jam yang hampir atau dijangka berlaku melebihi sejam.
“Amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran,” katanya. – KOSMO! ONLINE


Insiden baju terbakar di malam raya
Oleh KOSMO!

2 Mei 2022, 4:15 pm
PETALING JAYA – Pelbagai adegan-adegan menarik mewarnai persiapan menjelang tibanya Hari Raya Aidilfitri.
Menerusi hantaran afiiiiq._ di laman sosial TikTok dia berkongsi kisah sedih ringkas dalam persiapannya menjelang Syawal.
Video berdurasi enam saat yang tular di media sosial itu, memaparkan lelaki terbabit yang sedang seterika baju melayu ayahnya secara tidak sengaja terbakar baju itu.
Menjengah ke ruangan komen, rata-rata orang ramai turut bersimpati dengan nasib menimpa individu tersebut.
“Kasihannya, aduhai, tidak mengapa beli baru lagi, selamat hari raya,” kata jessz.
“Bang kalau kamu tidak menangis masa mintak maaf dekat dia saya pun tidak tahu,” jelas lyssa.

Sementara itu, juneida823 turut berkingsi kejadian yang hampir sama menimpa dirinya.
“Pagi tadi gosok baju suami nak pergi masjid, sekali melekat, nasib tidak koyak, ada kesan sikit sahaja,” ujarnya. – KOSMO! ONLINE


Indonesia tahan dua kapal tangki cuba seludup keluar minyak sawit
Oleh KOSMO!

2 Mei 2022, 5:30 pm
JAKARTA – Tentera Laut Indonesia menahan dua kapal tangki asing yang cuba menyeludup keluar minyak kelapa sawit mentah (CPO), lapor sebuah akhbar semalam.
Tentera laut negara itu menahan kapal tangki MT World ketika dalam pelayaran dari Dumai, wilayah Riau menuju ke India. Kapal itu ditahan di perairan Selat Melaka milik Indonesia.
Sementara itu, sebuah lagi kapal, MT Annabelle yang menuju ke Sharjah di Emiriyah Arab Bersatu, ditahan di wilayah Kalimantan Barat selepas kapal itu meninggalkan Pelabuhan Kijing di Pontianak.
Pemerintah melarang eksport CPO bagi memenuhi permintaan domestik dan mencegah lonjakan harga di Indonesia sehingga harga komoditi itu kembali normal.
Kapal MT World mengibarkan bendera Liberia dan dimiliki warganegara Russia, Beloy Alexander. Terdapat 22 kru warga asing di atas kapal itu termasuk tujuh rakyat Russia, enam warga Ukraine dan sembilan rakyat India.
Dalam insiden berasingan, tentera laut juga menahan kapal MT Annabelle yang membawa muatan 13,357,425 tan metrik CPO  haram. Kapal itu mengibarkan bendera Kepulauan Marshall dan diketuai kapten warga China bersama 24 kru.

Perbuatan menyeludup minyak masak dan bahan mentahnyan ke luar negara dipercayai menjadi punca kekurangan bekalan dan harga komoditi itu melambung tinggi di Indonesia, manakala pemerintah cuba membanterasnya
Harga CPO di Indonesia melambung daripada in ASS$0.96 (RM4.18) – AS$1.03 (RM4.50) satu liter kepada AS$1.52 (RM6.60) seliter.
Petani Indonesia menyokong larangan eksport CPO tersebut dengan alasan adalah menjadi tanggungjawab pemerintah untuk memastikan bekalan minyak masak mencukupi dan pada harga berpatutan di pasaran tempatan. -AGENSI


Hujan lebat, ribut petir di 12 negeri petang ini
2 Mei 2022, 2:04 pm
PETALING JAYA – Ribut petir, hujan lebat dan angin kencang dijangka melanda beberapa kawasan di 12 negeri sehingga pukul 5 petang nanti.
Jabatan Meteorologi Malaysia (MetMalaysia) dalam satu kenyataan di laman Facebooknya berkata, cuaca tidak menentu itu melibatkan seluruh negeri Perlis, Kedah, Pulau Pinang, Perak, Selangor, Kuala Lumpur dan Putrajaya manakala beberapa kawasan di negeri Kelantan, Pahang, Negeri Sembilan, Melaka serta Johor.
“Di Kelantan melibatkan kawasan Jeli manakala di Pahang pula di Tanah Tinggi Cameron, Lipis, Raub, Bentong, Bera dan Rompin.
“Bagi Negeri Sembilan antara kawasan yang terjejas di Jelebu, Kuala Pilah, Jempol dan Tampin. ” katanya hari ini.
Tambahnya, beralih ke Melaka hanya di kawasan Jasin sementara di Johor hujan lebat di kawasan Tangkak, Segamat, Muar, Batu Pahat, Kluang, Mersing dan Kota Tinggi.
Jelas MetMalaysia, amaran tersebut dikeluarkan apabila terdapat tanda-tanda menunjukkan ribut petir dengan intensiti hujan melebihi 20 mm/jam yang hampir atau dijangka berlaku melebihi sejam.

“Amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran,” ujarnya. – KOSMO! ONLINE


Saya ada ramai saudara-mara Kristian – Baby Shima
2 Mei 2022, 4:07 pm
PETALING JAYA – Dalam pada orang ramai sedang bergembira menyambut Syawal hari ini, perkongsian Instagram penyanyi sensasi Baby Shima mencetuskan perdebatan netizen selepas dia berkongsi video melawat kubur Kristian.
Dalam video berkenaan, Baby Shima atau nama sebenarnya Nor Ashima Ramli, 27, yang memakai baju kurung hitam sambil memegang payung menziarahi sebuah kubur Kristian dipercayai mendiang datuknya.
“Setelah dua tahun baru dapat pulang melawat atuk,” tulisnya sayu.
Bagaimanapun, ada netizen yang terkejut dengan perkongsian pelantun lagu Lalai itu sekali gus mempersoalkan agama sebenarnya.
“Akak bukannya Islam ke?” soal seorang netizen.
“Shima apa non muslim?” kata seorang lagi netizen.

Tampil menjernihkan kekeliruan, Shima menerusi hantaran dalam InstaStory memaklumkan bahawa dia mempunyai ramai saudara-mara beragama Kristian termasuk datuk dan neneknya.
Malah dia juga sudah merujuk kepada ustaz berkenaan aktiviti menziarahi kubur berlainan agama.
“Saya ada ramai saudara-mara Kristian. Atuk dan nenek, ada Islam, ada Kristian. Jadi tolong hormat.
“Boleh saja ziarah kubur bukan Islam. Saya dah tanya pada ustaz. Tapi ramainya yang acah-acah ustaz menjatuhkan hukum.
“Payah bila rasa ilmu tinggi sangat. Semua tak kena! Bila kesalahan sendiri buat-buat tak nampak,” katanya. – KOSMO! ONLINE


Russia tayang simulasi letupkan blok Eropah
Oleh KOSMO!

2 Mei 2022, 2:00 pm
MOSCOW – Sebuah stesen televisyen tempatan Rusia menayangkan gambaran simulasi pengeboman senjata nuklear ke atas blok Eropah sekiranya Presiden Vladimir Putin mengambil keputusan untuk melancarkan Perang Dunia Ketiga, lapor akhbar Metro UK, kelmarin.
Stesen propaganda Kremlin itu memaparkan simulasi letupan nuklear di tiga kota raya Eropah serta mendakwa peluru berpandu itu akan mengenai Paris, Berlin dan London dalam masa hanya tiga minit.
Pengerusi parti nasionalis Rodina, Aleksey Zhuravlyov cuba membuat tekaan mengenai apakah yang akan berlaku sekiranya Putin melancarkan senjata nuklear terhadap Britain.
“Serangan itu hanya memerlukan satu sahaja peluru berpandu Satan II dan seluruh kepulauan Britain tidak akan wujud lagi di muka Bumi ini,” kata Zhuravlyov.
Rancangan televisyen itu kemudiannya memaparkan kepada penonton sebuah peta yang seolah-olah mencadangkan peluru berpandu boleh dilancarkan dari Kaliningrad, wilayah jajahan Rusia antara Poland, Lithuania dan Laut Baltic.
Ia mencadangkan peluru itu boleh sampai ke Berlin dalam masa 106 saat, Paris dalam masa 200 saat dan London dalam tempoh 202 saat.

Klip itu telah ditayangkan dalam program 60 Minit Channel One, salah sebuah rancangan paling popular di Rusia yang dihoskan oleh pasangan suami isteri, Olga Skabeyeva dan Evgeny Popov.
Dalam pada itu, Popov memaklumkan bahawa Britain juga memiliki keupayaan senjata nuklear namun Zhuravlyov tidak melihatnya sebagai satu cabaran besar.
“Tiada siapa yang akan bertahan dalam peperangan ini apabila anda menggunakan senjata Satan II. Tiada sesiapa di planet ini.
“Kebolehan mereka terhad. Mereka berkata mereka boleh menembak senjata nuklear tetapi kita tunggu dan lihat apa yang akan berlaku,” katanya. – Agensi


PKRC ZWT di MAEPS bakal ditutup
Oleh SITI A'ISYAH SUKAIMI

2 Mei 2022, 1:50 pm
PUTRAJAYA – Pusat Kuarantin dan Rawatan Covid-19 Berisiko Rendah Zon Wilayah Tengah (PKRC ZWT) di Taman Ekspo Pertanian Malaysia (MAEPS), Serdang dijangka ditutup pada bulan ini susulan angka pesakit Covid-19 yang menunjukkan penurunan kes.
Ketua Pengarah Kesihatan, Tan Sri Dr. Noor Hisham Abdullah berkata, sebagai kesiapsiagaan, dua hospital iaitu Hospital Tengku Ampuan Rahimah (HTAR), Klang dan Hospital Putrajaya akan disediakan PKRC di situ.
“Pesakit di PKRC ZWT ada tetapi amat berkurangan jadi, akan ditutup pada bulan ini juga. Kita juga sudah siapkan PKRC di HTAR dan Hospital Putrajaya melibatkan 20 katil (di kedua-dua hospital) tetapi masih tidak digunakan kerana pesakit kurang.
“Kalau kita lihat, 99.5 peratus kes dikesan melibatkan kategori satu dan dua manakala, kemasukan kes bagi kategori tiga, empat dan lima amat berkurangan, jadi kita masih ada kemampuan terima pesakit,” katanya pada Majlis Sambutan 1 Syawal Hospital Putrajaya di sini hari ini. -KOSMO! ONLINE


JDT lakar sejarah bola sepak negara
Oleh KOSMO!

2 Mei 2022, 1:00 pm
Oleh MOHAMAD FAIZAL HASHIM
JOHOR Darul Ta’zim (JDT) berjaya meletakkan Malaysia di kedudukan tinggi dalam peta bola sepak Asia setelah menempah slot ke pusingan 16 terbaik Liga Juara-Juara Asia (ACL) dengan kejayaan menewaskan Ulsan Hyundai 2-1 kelmarin.
Kejayaan luar biasa yang dilakar oleh wakil tunggal negara itu menarik perhatian bola sepak antarabangsa, ketika belum pernah mana-mana kelab di Malaysia berada pada tahap itu.
Pengendali JDT, Benjamin Mora memberitahu, tidak ada rahsia kejayaan melainkan usaha keras pemain secara berterusan dengan menjalani latihan setiap hari, mempamerkan konsistensi dan produktiviti serta turun beraksi sepenuh hati pada setiap perlawanan.
Kata Mora, dia amat gembira dan tidak dapat menggambarkan dengan kata-kata menerusi kejayaan pasukannya mencipta rekod baharu kelab dalam saingan ACL selepas tiga musim terkandas di peringkat kumpulan.
Tambahnya, pada aksi berkenaan, gol penyamaan pantas kelab gergasi Korea Selatan itu bagi memadamkan gol pembukaan Leandro Velazquez sedikit menjejaskan rentak permainan JDT, namun pemain tetap gigih berusaha sehingga ke minit akhir perlawanan.

“Kami tahu perlawanan menentang Ulsan Hyundai ini akan menjadi perlawanan yang sukar, namun sedar peluang untuk kami mencipta kemenangan tetap ada sekiranya berjaya mengucar-kacirkan pertahanan lawan dan bertahan dengan ampuh.
“Setiap pemain tahu apa yang mereka perlu lakukan dan kami tidak pernah berhenti berharap untuk memburu gol. Siapa sangka kelab kerdil ini mampu mengetepikan Ulsan Hyundai.
“Sebelum kempen ACL bermula lagi, kami sudah menanam keyakinan bahawa kami mampu mencipta sesuatu yang luar biasa. Ini adalah detik bersejarah buat JDT dan individu yang bertanggungjawab di atas kejayaan ini tidak lain tidak bukan adalah Tunku Ismail Sultan Ibrahim,” katanya pada sidang akhbar semalam.
Kesilapan pemain pertahanan Ulsan Hyundai, Park Yong-woo yang terkuis bola ke gawang sendiri memberikan kemenangan penting buat JDT untuk menamatkan saingan Kumpulan I sebagai pendahulu dengan mengutip 13 mata dari enam perlawanan yang disertai.
“Beraksi di laman sendiri dan di hadapan ribuan penyokong setia nyata memberi kelebihan buat kami. Keadaan cuaca yang panas juga turut memainkan peranan untuk pasukan beraksi lebih baik berbanding lawan.
“Persediaan rapi menghadapi lawan turut menjadi faktor penting, kami menganalisis setiap pasukan yang akan dihadapi, corak permainan mereka, karakter dan kelebihan setiap pemain yang perlu diberi tumpuan.
“Walaupun gol kemenangan adalah jaringan sendiri, itu juga adalah hasil usaha pemain yang agresif memburu gol hingga memaksa pasukan lawan tersilap langkah,” katanya.


Harga ubat di Sri Lanka naik 40 peratus
Oleh KOSMO!

2 Mei 2022, 1:00 pm
COLOMBO – Kerajaan Sri Lanka mengumumkan kenaikan sebanyak 40 peratus bagi harga ubat yang kebiasaannya dijual di farmasi, lapor laman berita Wion News, kelmarin.
Menteri Kesihatannya, Channa Jayasumana memaklumkan ubat jenis antibiotik, ubat tahan sakit tanpa preskripsi dan ubat untuk penyakit jantung serta diabetes semuanya akan tertakluk kepada kenaikan harga.
Menurut laman berita News First, lonjakan harga itu melibatkan 60 jenis ubat-ubatan yang dijual di farmasi.
Pegawai industri berkata, kenaikan terbaharu itu perlu dilakukan untuk mengimbangi kesan harga bahan api yang meningkat dua kali ganda sejak Disember lalu.
Ia merupakan kali kedua dalam tempoh enam minggu, di mana harga farmaseutikal dinaikkan.
Pada pertengahan Mac lalu, peningkatan sebanyak 30 peratus bagi ubat-ubatan sektor itu telah diumumkan.

Menurut angka rasmi, kadar inflasi Sri Lanka berada pada paras hampir 30 peratus pada April lepas. Ia adalah rekod tertinggi kali ketujuh berturut-turut yang dicatat negara tersebut.
Ia pada minggu lalu turut mengumumkan telah berjaya mendapatkan bantuan kewangan daripada Tabung Kewangan Antarabangsa (IMF), namun ia mungkin mengambil masa sehingga tiga bulan untuk tiba. – Agensi


Kes dijangka meningkat selepas Aidilfitri
Oleh SITI A'ISYAH SUKAIMI

2 Mei 2022, 1:39 pm
PUTRAJAYA – Kes Covid-19 dijangka meningkat selepas sambutan perayaan Aidilfitri namun, kebanyakan kes tersebut melibatkan kategori satu dan dua, kata Ketua Pengarah Kesihatan, Tan Sri Dr. Noor Hisham Abdullah.
Beliau berkata, pemerhatian dalam tempoh dua bulan ini menunjukkan, kebanyakan kes Covid-19 adalah kategori satu dan dua dengan 99.5 peratus malah, pengurangan turut melibatkan kemasukan ke hospital dan Unit Rawatan Rapi (ICU).
“Selain itu, penggunaan bantuan alat pernafasan semakin berkurang dan kematian juga berkurang iaitu satu angka sahaja.
“Pada masa sama, kita lihat lebihan kematian iaitu pada 2020 dan enam bulan 2021 amat rendah kalau dibandingkan sebelum pandemik. Kita dapati Julai dan Ogos ada lonjakan lebihan kematian namun, dengan liputan vaksin tinggi iaitu Surge Capacity Lembah Klang berjaya menurukan kes kematian pada Ogos, September dan bulan seterusnya,” katanya pada Majlis Sambutan 1 Syawal Hospital Putrajaya di sini hari ini.
Dalam pada itu, beliau berkata, liputan vaksin dewasa terkini melebihi 99 peratus, untuk remaja pula 92 peratus manakala, bagi dos penggalak mencecah hampir 70 peratus.
“Ini beri keyakinan untuk membuka semua sektor kembali seolah-olah pre-pandemik, bagaimanapun Covid-19 belum berakhir. Angka semalam Covid-19 juga merekodkan 1,503 kes dan ini perkembangan baik -KOSMO! ONLINE


Rayzam sedia buru rekod Sukan SEA
Oleh MUHAMMAD ZUHAILY BADLISHAH

2 Mei 2022, 12:30 pm
JAGUH 110 meter (m) lari berpagar negara, Rayzam Shah Wan Sofian menyasarkan penamat gemilang sebelum menutup kariernya di pentas antarabangsa pada Sukan SEA di Hanoi, Vietnam bermula 12 hingga 23 Mei ini.
Pelari berusia 34 tahun itu bukan sahaja mahu merampas semula pingat emasnya, tetapi bertekad untuk mengukir nama selaku pemegang rekod Sukan SEA sebelum bersara sepenuhnya daripada arena olahraga selepas ini.
Bagaimanapun, ia bukan tugas mudah kerana Rayzam perlu mencatat masa lebih pantas daripada 13.69 saat (s) untuk memadam rekod Sukan SEA yang dilakukan legenda Thailand, Jamras Rittidet sewaktu Sukan SEA Singapura 2015.
“Ini adalah penampilan terakhir saya di pentas Sukan SEA. Jadi, sudah tentu saya mahu lakukan pencapaian yang manis di Hanoi nanti.
“Saya mungkin menjadi pelari berpagar paling senior kerana negara-negara lain akan senaraikan atlet-atlet muda dalam lingkungan umur 21 hingga 24 tahun.
“Saya ada pengalaman dan akan berikan yang terbaik untuk bawa pulang pingat emas. Harap-harapnya berjaya (pecah rekod Sukan SEA),” katanya.

Cabaran terdekat buat pemegang rekod kebangsaan dengan catatan 13.67s itu sudah tentu terarah kepada atlet Filipina, Clinton Kingsley Bautista yang menewaskannya sewaktu edisi Manila 2019.
Selain Rayzam, turut menggalas cabaran negara dalam acara 110m lari berpagar di Stadium Nasional My Dinh pada 16 Mei ini ialah Mohd. Rizzua Haizad Muhamad yang membuat debut di pentas Sukan SEA.


JPJ tahan lori balak degil beroperasi semasa musim raya
Oleh ROSLIZA MOHAMED

2 Mei 2022, 12:48 pm
KOTA BHARU – Jabatan Pengangkutan Jalan (JPJ) Kelantan menahan sebuah lori yang membawa muatan balak selepas didapati menjalankan operasi semasa musim Hari Raya Aidilfitri di Manek Urai, Kuala Krai dekat sini semalam.
JPJ sudah membuat hebahan berhubung larangan kenderaan yang membawa barangan di jalan raya bermula 30 April, 1, 2, 7 dan 8 Mei.
Pengarah JPJ Kelantan, Mohd. Misuari Abdullah berkata, lori itu ditahan pada pukul 3 pagi semasa anggota Stesen Penguatkuasa JPJ Laloh menjalankan rondaan.
Menurutnya, pemeriksaan mendapati, Lesen Kenderaan Motor lori tersebut juga tamat tempoh selain tiada perlindungan insuran
“Kenderaan itu disita mengikut Seksyen 64(1) Akta Pengangkutan Jalan 1987.
“JPJ sebelum ini sudah membuat hebahan pada tarikh tersebut mengenai arahan larangan pemanduan kenderaan barangan sempena Aidilfitri,” katanya ketika dihubungi Kosmo! hari ini. -KOSMO! ONLINE


Tiga penunggang motosikal maut dalam kejadian berasingan di Bachok
Oleh ROHANA MOHD. NAWI

2 Mei 2022, 1:03 pm
BACHOK – Tiga penunggang motosikal maut dalam tiga kejadian berasingan di daerah ini sejak Ops Selamat dilancarkan pada 28 April lalu.
Ketua Polis Daerah Bachok, Superintendan Mohamad Ismail Jamaluddin berkata, ketiga-tiga lelaki itu berusia dalam lingkungan 16 hingga 20 tahun.
Menurutnya, siasatan mendapati, kesemua mangsa terbabit kemalangan di Beris Kubor Besar, Kandis dan Wakaf Aik di sini.
“Semasa kemalangan, mangsa yang terlibat di Wakaf Aik tiada lesen memandu dan tidak memakai topi keledar.
“Sepanjang Ops Selamat, kemalangan maut melibatkan penunggang motosikal di daerah ini masih terkawal kerana anggota polis sering menjalankan pemantauan di beberapa kawasan yang menjadi tumpuan remaja bermotosikal,” katanya ketika ditemui Kosmo! selepas melancarkan Ops Selamat Peringkat Ibu Pejabat Polis Daerah Bachok di sini, hari ini.
Menurut Mohamad Ismail, pihaknya tidak teragak- agak mengambil tindakan termasuk mengeluarkan saman terhadap remaja yang tiada lesen memandu dan menunggang motosikal. – KOSMO! ONLINE


Liverpool tidak beri peluang
Oleh KOSMO!

2 Mei 2022, 11:30 am
LIVERPOOL – Pengendali Liverpool, Jurgen Klopp memberi jaminan pasukannya bersedia untuk berjuang sehingga ke ‘penamat’ selepas berjaya mencatat kemenangan tipis 1-0 ke atas Newcastle United pada aksi Liga Perdana Inggeris (EPL) kelmarin.
Pada aksi tersebut, Klopp telah membuat rombakan dalam kesebelasan utama The Reds sebelum meraih satu gol hasil jaringan tunggal Naby Keita sekali gus menyaksikan pasukan itu mengekori rapat pendahulu EPL, Manchester City di tempat kedua.
Kata Klopp, pasukannya telah memberikan aksi yang terbaik di atas padang meskipun jelas ada dalam kalangan mereka masih lagi kepenatan memandangkan hanya memiliki kurang tiga hari waktu rehat selepas aksi separuh akhir Liga Juara-Juara Eropah menentang Villarreal minggu lalu.
“Saya bangga dengan prestasi yang dipamerkan oleh pasukan kerana bukan mudah untuk meneruskan momentum kemenangan meskipun berdepan jadual padat selain situasi yang kami lalui ketika ini untuk mencabar kejuaraan juga memberikan tekanan tersendiri.
“Namun, pemain telah membuktikan bahawa tiada apa yang perlu dirisaukan dan mereka bersedia untuk mengharungi baki saingan musim ini kerana sedar masih ada tiga kejuaraan yang berpotensi untuk dimenangi.
“Apa yang pasti, semua pemain telah memberikan seratus peratus di atas padang meskipun sebelum ini jarang diturunkan seperti James Milner yang sememangnya salah seorang pemain profesional terbaik yang kami miliki,” katanya.

Skuad Liverpool akan mengalihkan tumpuan untuk mengharungi aksi kedua separuh akhir bertemu Villarreal di La Ceramica, Sepanyol pada awal pagi Rabu ini selepas memiliki kelebihan 2-0 untuk meletakkan sebelah kaki ke pentas final minggu lalu. – AGENSI


Agong, Permaisuri berkenan solat Aidilfitri di Masjid Wilayah Persekutuan
Oleh KOSMO!

2 Mei 2022, 12:28 pm
PETALING JAYA – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong, Tunku Azizah Aminah Maimunah Iskandariah berkenan menunaikan solat sunat Aidilfitri di Masjid Wilayah Persekutuan, Kuala Lumpur hari ini.
Turut sama mengiringi pasangan diraja anakanda Seri Paduka, Tengku Puteri Afzan Aminah Hafizatullah.
Keberangkatan tiba Seri Paduka Baginda berdua pada pukul 8.15 pagi disambut Perdana Menteri, Datuk Seri Ismail Sabri Yaakob dan Menteri di Jabatan Perdana Menteri (Hal Ehwal Agama) Senator Datuk Idris Ahmad.
Selain itu, anggota Jemaah Menteri dan Timbalan Menteri bersama pasangan serta orang awam juga hadir menunaikan solat sunat berkenaan.
Hadir sama Menteri Dalam Negeri, Datuk Seri Hamzah Zainudin, Menteri Komunikasi dan Multimedia, Tan Sri Annuar Musa, Menteri Kewangan, Datuk Seri Tengku Zafrul Tengku Abdul Aziz serta Menteri Pembangunan Luar Bandar, Datuk Seri Mahdzir Khalid.
Usai solat sunat Aidilfitri, Seri Paduka Baginda turut berkenan meluangkan masa beramah mesra dengan jemaah yang hadir. – KOSMO! ONLINE


Arsenal hidupkan peluang ke Liga Juara-Juara
Oleh KOSMO!

2 Mei 2022, 11:45 am
LONDON – Arsenal kembali menempatkan diri dalam kelompok empat teratas sekali gus mencerahkan peluang ke pentas Liga Juara-Juara musim depan.
Ia susulan kejayaan Arsenal menewaskan West Ham United 2-1 pada aksi Liga Perdana Inggeris (EPL) di Stadium London malam kelmarin.
Biarpun menang tetapi pengurus Arsenal, Mikel Arteta masih tidak berpuas hati menyaksikan persembahan anak-anak buahnya yang bergelut untuk mengutip tiga mata ke atas West Ham.
“Kami menang dengan cara yang buruk. Itulah yang boleh saya ungkapkan jika saya membuat analisis terhadap perlawanan ini.
“Kadang-kadang kelab-kelab besar perlu mencari jalan untuk memenangi perlawanan ketika mereka tidak beraksi pada tahap yang terbaik,” katanya.
Arsenal bermula baik apabila membuka tirai jaringan menerusi tandukan Rob Holding hasil sepakan penjuru Bukayo Saka pada minit ke-38.

Kedudukan itu tidak bertahan lama apabila Jarrod Bowen berjaya melakukan rembatan menewaskan penjaga gol Arsenal, Aaron Ramsdale untuk menyamakan kedudukan 1-1 sebelum tamat aksi babak pertama.
Bagaimanapun, tiga mata penuh menjadi milik Arsenal selepas Gabriel Magalhaes lula menanduk masuk hantaran lambung Gabriel Martinelli pada minit ke-54. – AGENSI


Gadis Kampus: Buat duit hasil ilustrasi digital raya
Oleh MOHD SHAZWAN YUSOP

2 Mei 2022, 10:57 am
SETIAP kali tiba Hari Raya Aidilfitri, gadis berusia 21 tahun itu pasti terkenangkan memori indah bersama arwah datuk dan neneknya yang telah kembali ke dunia abadi.
Hafizah Nazirah Pirdaus sentiasa merindu belaian dan kasih sayang daripada datuk dan neneknya pada pagi 1 Syawal ketika seluruh ahli keluarga berkumpul beramai-ramai.
Salah satu memori yang sentiasa dikenang adalah saat dia dan sepupunya berbaris panjang untuk bersalaman sambil memohon kemaafan serta menanti pemberian duit raya.
Ceritanya, masing-masing sanggup melakukan apa sahaja yang disuruh datuk dan nenek semata-mata ingin mendapatkan duit raya lebih banyak berbanding orang lain.
“Setiap kali tibanya hari raya, memori yang saya akan ingat adalah saat bersalaman dengan datuk dan nenek. Mereka akan minta kami cium pipi jika mahu duit raya lebih banyak.
“Selepas ketiadaan mereka, suasana pada pagi raya sudah jadi lain. Meskipun begitu, hari raya tetap disambut meriah termasuk berkunjung ke rumah saudara-mara di Perak dan Melaka,” katanya ketika ditemu bual Kosmo! baru-baru ini.

Selain itu, ketibaan Syawal membawa khabar gembira kepada gadis kelahiran Ampang, Selangor itu kerana dia berpeluang menjana pendapatan sampingan daripada bakat yang dikurniakan kepadanya.
Jelas Hafizah Nazirah, dia mempunyai bakat terpendam sebagai pelukis digital dengan menggunakan aplikasi Procreate yang terdapat dalam peranti Ipad.
Dia menambah, permintaan menghasilkan lukisan digital biasanya akan meningkat ketika Syawal apabila ramai yang ingin mengabadikan kenangan gambar mereka dalam bentuk ilustrasi.
“Apabila tiba raya, banyak permintaan terutamanya daripada rakan-rakan yang ingin mengilustrasikan potret mereka bersama keluarga pada 1 Syawal.
“Lukisan yang terhasil akan dibingkaikan atau dimuat naik di dalam media sosial. Biasanya, satu potret saya caj RM20 sahaja, ia jauh lebih murah berbanding khidmat daripada profesional.
“Namun begitu, saya masih mampu menjana pendapatan sampingan sekitar RM300 sepanjang Syawal. Pada masa sama, saya dapat membina portfolio sebagai pelukis digital,” terangnya.
CONTOH lukisan digital yang dihasilkan Hafizah Nazirah.
Mengulas mengenai minatnya dalam dunia seni, Hafizah Nazirah memaklumkan, sejak kecil lagi dia gemar melukis dan mewarna untuk mengisi masa lapang di rumah.
Ujarnya, selepas melanjutkan pelajaran di Universiti Malaya (UM), dia mula terjebak dengan lukisan digital selepas membeli sebuah Ipad pada tahun lalu.
“Ipad ini pada mulanya saya beli untuk memudahkan urusan sepanjang menuntut di UM. Selepas menggunakannya, saya tertarik pula menggunakan aplikasi melukis.
“Dari situlah, minat saya terhadap lukisan digital bermula. Daripada suka-suka, kini saya menerima banyak permintaan menghasilkan lukisan digital terutamanya daripada rakan-rakan.
“Kerja-kerja ini saya lakukan pada waktu malam. Biasanya, sebuah lukisan digital mengambil masa sekitar tiga hingga lima jam untuk disiapkan,” ujar anak keenam daripada lapan beradik itu.
Sebagai penuntut Ijazah Sarjana Muda Pengajaran Bahasa Inggeris Sebagai Bahasa Kedua, Hafizah Nazirah cukup aktif dalam dunia kesukarelawanan.
Sejak tiga bulan lalu, dia telah berkhidmat sebagai ketua sukarelawan bagi Projek Pearl yang memberi pendidikan bahasa Inggeris secara percuma kepada kanak-kanak kurang berkemampuan.
“Sebagai sukarelawan projek Pearl, saya berpeluang mengaplikasi pembelajaran di dalam dewan kuliah kepada kanak-kanak ini. Biasanya, pada tahun keempat, baru saya dapat peluang mengajar.
“Tetapi menerusi kerja sukarelawan ini, pada tahun kedua saya sudah dapat pengalaman sebagai tenaga pengajar. Ia membolehkan saya mengetahui suasana pembelajaran ketika itu,” katanya.
Walaupun sibuk dengan aktiviti harian, namun Hafizah Nazirah sama sekali tidak melupakan tanggungjawabnya sebagai seorang mahasiswa.
Justeru, dia perlu bijak membahagikan masa bagi memastikan penglibatan sebagai sukarelawan dan minat melukis tidak menjejaskan tumpuan pembelajaran.


Jumlah kenderaan awam di Indonesia meningkat menjelang Aidilfitri
Oleh KOSMO!

2 Mei 2022, 11:00 am
JAKARTA – Jurucakap Kementerian Pengangkutan Indonesia, Adita Irawati menyatakan bahawa terdapat peningkatan jumlah kenderaan sebanyak 209.4 peratus pada semua mod pengangkutan awam tiga hari menjelang Aidilfitri, lapor laman Kompas, kelmarin.
Angka itu adalah berdasarkan data sementara yang dikumpul dari Pos Pengangkutan Lebaran Bersepadu 2022.
“Sehingga kelmarin, tinjauan mendapati terdapat peningkatan jumlah kenderaan di semua jenis pengangkutan awam.
“Kenaikan dianggarkan mencapai 209.4 peratus berbanding waktu biasa pada April 2022,” kata Adita.
Selain itu, Kementerian Pengangkutan turut mengesan peningkatan trend pergerakan penumpang dalam semua mod pengangkutan dari Isnin hingga Jumaat lalu atau kira-kira seminggu menjelang hari raya berbanding hari biasa.
Bagaimanapun, jumlah itu adalah masih lebih kecil dengan perbezaan sebanyak 36.8 peratus berbanding pergerakan penumpang terkumpul dalam tempoh sama tahun 2019 iaitu sebanyak 5,576,540 orang.

“Bagaimanapun, data kumulatif tahun ini masih bersifat sementara dan dijangka terus meningkat,” kata Adita. – Agensi


Set rangka lengkap dinosaur bakal dilelong RM26 juta
Oleh KOSMO!

2 Mei 2022, 12:00 pm
BANDAR RAYA NEW YORK – Firma lelongan dari London, Christie’s mengumumkan akan melelong set rangka lengkap sebenar dinosaur jenis Deinonychus pada musim bunga ini dalam satu acara lelongan di New York, lapor laman berita Wion News, kelmarin.
Spesies itu yang memberi inspirasi kepada rekaan dinosaur jenis Velociraptor dalam filem Jurassic Park, ditemui pada tahun 1964 dan dijangka dilelong pada harga AS$4 juta (RM17 juta) hingga AS$6 juta (RM26 juta).
Deinonychus akan dipamerkan dari 30 April hingga 11 Mei ini serta akan dilelong pada 12 Mei.
Digelar sebagai ‘Terrible Claw’, tulang rangka haiwan purba itu telah digali dari Wolf Canyon, Montana tujuh tahun lalu.
Ketua Sains dan Sejarah Semula Jadi Christie’s, James Hyslop berkata, keistimewaan rangka itu adalah ia merupakan set tulang-temulang paling lengkap yang pernah ditemui.
“Terdapat 126 tulang fosil asal, termasuk semua bahagian tulang cakar yang menjadikan raptor ini begitu ikonik dan terkenal,” kata Hyslop. – Agensi


Warga Johor bekerja di Singapura boleh sambut Aidilfitri
Oleh NOR AZIAH MAT NOH

2 Mei 2022, 11:28 am
PETALING JAYA – Penduduk beragama Islam yang tinggal di Johor namun bekerja sepanjang hari di Singapura dibenarkan untuk menyambut perayaan Aidilfitri hari ini.
Tokoh agamawan terkenal, Datuk Dr. Zulkifli Mohamad al-Bakri menerusi laman Twitter miliknya berkata demikian menjawab pertanyaan pengguna media sosial berhubung statusnya yang bekerja di Singapura.
Mukarramah Mustapa dalam satu hantaran menjelaskan ramai warga Johor yang bekerja di Singapura keliru samada perlu berpuasa atau menyambut Aidilfitri susulan waktu Subuh atau sahur masih berada di Malaysia.
Bagaimana pun, terpaksa berada di Singapura bermula pagi hingga tengahari akibat tuntutan pekerjaan.
Susulan itu, Zulkifli menjelaskan bahawa umat Islam yang berada dalam situasi tersebut boleh menyambut perayaan Aidilfitri seperti biasa.
“Boleh berhari raya di Johor sebelum ke tempat kerja. Boleh makan sepanjang berada di Singapura tetapi afdhal di tempat tertutup kerana meraikan waktu setempat yang masih berada dalam Ramadan.

“Selain itu, solat sunat hari raya hanya sekali, tidak perlu dua kali,” jelasnya menerusi hantaran media sosial terbabit.
Terdahulu, akhbar melaporkan umat Islam yang menetap di Singapura bakal menyambut perayaan Aidilfitri esok susulan pengiraan mendedahkan bahawa anak bulan Syawal tidak mungkin dilihat pada waktu matahari terbenam semalam. – KOSMO! ONLINE


Yamaha terdesak kekalkan Quartararo
Oleh KOSMO!

2 Mei 2022, 12:00 pm
JEREZ – Tanda tanya mengenai masa depan Fabio Quartararo bersama pasukan Yamaha Factory Racing akan diketahui pada Jun nanti.
Perkara tersebut didedahkan sendiri Pengarah Urusan Yamaha Motor Racing, Lin Jarvis selepas menjelaskan pihaknya telah melakukan perbincangan dan menerangkan kepada Quartararo mengenai situasi yang dihadapi mereka ketika ini.
Tegas Jarvis, pihaknya tidak mampu menyakinkan Quartararo untuk kekal bersama Yamaha dengan pakej jentera tahun ini, tetapi sudah memiliki perancangan bagi musim 2023 dan 2024.
“Kami mempunyai perancangan pada tahun ini terutama bagi mengatasi kekurangan yang ada pada jentera.
“Saya akui, Quartararo tidak akan menandatangani kontrak dengan kami berdasarkan pakej yang dimiliki tahun ini, tetapi dia memiliki kepercayaan mengenai perancangan pasukan pada 2023 dan 2024.
“Yamaha sangat terbuka dan kami mohon maaf kepadanya terutama masalah yang sedang dihadapi ketika ini.

“Kami telah menerangkan perancangan pasukan untuk masa depan. Kami telah menjelaskan keseluruhan proses bermula dari bawah hinggalah ke pengurusan tertinggi.
“Kami tidak mampu membuat sebarang keputusan dalam tempoh seminggu. Namun, saya yakin Quartararo faham bahawa kami akan kembali dengan pakej terbaik tahun depan. Kami yakin segalanya akan selesai pada Jun nanti,” kata Jarvis. – AGENSI


City belum sedia lepas takhta EPL
Oleh KOSMO!

2 Mei 2022, 11:00 am
LONDON – Pengurus Manchester City, Pep Guardiola menegaskan beliau sangat menikmati tekanan yang dihadapi terutama dalam pemburuan dua trofi utama, Liga Perdana Inggeris (EPL) dan Liga Juara-Juara selepas menewaskan Leeds United 4-0 awal pagi semalam.
Ketika ini, dua pasukan teratas Liga Perdana Inggeris (EPL) City dan Liverpool masing-masing mempamerkan taring selepas meraih kemenangan penting dalam usaha untuk memburu kejuaraan liga.
City berjaya mengekalkan kelebihan satu mata mengatasi Liverpool dalam aksi saingan liga yang kini berbaki empat perlawanan selepas meraih kemenangan dalam lapan perlawanan berturut-turut.
“Saya lebih gemar merasai tekanan. Ini bermakna kami mempunyai peluang untuk melakukannya lebih baik dalam baki perlawanan.
“Ia adalah musim yang panjang, tetapi kini kami menuju usaha pada fasa terakhir. Kami mempunyai perlawanan ‘akhir’ di Madrid dan selepas itu, empat perlawanan terakhir Liga Perdana.
“Kemenangan hari ini sangat penting untuk memastikan peluang untuk memburu kejuaraan terus cerah. Kami berdepan sedikit kesukaran pada babak pertama dan selepas mendapat gol kedua, kami mula mengawal permainan,” kata Guardiola.

Pada aksi tersebut, City berjaya mendapatkan jaringan menerusi Rodri pada minit ke-13 sebelum tiga lagi gol diledak pada babak kedua menerusi Nathan Ake, Gabriel Jesus dan Fernandinho. – AGENSI


Nabila Razali nak raya sakan
Oleh NUR EMIRA SAIZALI

2 Mei 2022, 11:00 am
RAMADAN bakal melabuhkan tirai dan Syawal pula menjelang tiba.
Dalam setahun, Hari Raya Aidfitri merupakan antara perayaan yang paling dinantikan ramai lebih-lebih lagi selepas dua tahun rakyat negara ini tidak berpeluang menyambut Syawal dengan penuh gilang-gemilang.
Girangnya rakyat Malaysia diberi semula peluang untuk menyambut raya bukan kepalang. Bukan hanya orang biasa tetapi golongan selebriti tanah air juga tidak sabar untuk menanti ketibaan Syawal termasuklah penyanyi dan pelakon terkenal, Nabila Razali.
Pertama kali raya di kampung
Teruja untuk menyambut raya, Nabila atau nama sebenarnya Nur Nabila Mohd. Razali memberitahu, dia sudah melakukan persiapan hari lebaran lebih awal berbanding tahun-tahun sebelum ini.
Katanya, jadual kerjanya pada Ramadan tahun ini tidak sesibuk seperti tahun sebelumnya.

“Perjalanan hidup dan karier saya pada Ramadan kali ini lebih relaks dan tenang. Cuma perlu menyiapkan beberapa rakaman serta kerja yang tertunda.
“Kebanyakan masa pada bulan puasa, saya habiskan bersama keluarga dan untuk diri sendiri sahaja. Ramadan kali ini tenang,” katanya kepada HibGlam baru-baru ini.
Dalam pada itu, bekas peserta Akademi Fantasia musim ke-10 itu memberitahu, dia juga akan meraikan Syawal buat pertama kali di kampung halaman di Melaka.
“Tahun ini memang lain berbanding raya sebelum ini sebab saya pertama kali beraya di kampung belah mak di Pulau Sebang, Melaka.
“Rasa tak sabar sangat nak beraya. Mana tidaknya, dua tahun kita hanya beraya dengan keluarga terdekat di Kuala Lumpur. Kali ini dapatlah berkumpul dengan saudara-mara lain,” tuturnya.
Persiapan raya awal
Menambah cerita tentang persiapan, pelantun lagu Peluang Kedua itu memberitahu sudah mempunyai beberapa helai baju raya yang siap disusun mengikut hari.
“Memang saya beraya sakan pada tahun ini. Baju raya pun sudah ada tujuh pasang jenama Bulan Bintang, macam-macam warna ada.
“Malah, kuih raya juga sudah dibeli awal seperti tat nanas, namun hanya cornflakes madu yang belum dapat.
“Jadi, semua persiapan tahun ini memang awal sebab saya sangat teruja untuk menyambut raya,” kata pelakon berusia 30 tahun itu.
Sementara berkongsi tentang menu kegemaran pada lebaran, pelakon drama Kebaya Kasut Kanvas itu memberitahu, dia sangat menggemari rendang ayam masakan ibu tercinta.
“Saya memang tak sabar nak rasa rendang ayam air tangan mak saya. Kalau tiada menu tersebut, memang rasa tak lengkap.
“Tahun ini memang saya akan nikmati semua juadah, sudah lama tak merasai momen makan beramai-ramai dan saling bermaafan bersama saudara yang sudah lama tak berjumpa,” ujarnya lagi.
Pada masa sama, dia mengakui berasa sedih kerana tidak berpeluang meraikan hari lebaran dengan anak-anak jiran di kawasan sekitar rumahnya di Selayang. Sedangkan sebelum ini mereka tidak pernah terlepas untuk beraya bersama dengannya.
“Selama ini saya memang beraya di Selayang tetapi tahun ini tidak. Pasti adik-adik di sana akan tercari-cari saya.
“Saya mohon maaf awal-awal sebab tak dapat beraya bersama dengan kawan-kawan di Selayang sebab tahun ini saya di Melaka,” tutupnya.


Real Madrid juarai La Liga buat kali ke-35
Oleh KOSMO!

2 Mei 2022, 10:30 am
MADRID – Real Madrid kembali membuktikan status sebagai kelab paling berjaya di Sepanyol apabila menjuarai gelaran La Liga buat kali ke-35 pada musim ini.
Kejayaan itu hadir selepas Los Blancos membelasah Espanyol 4-0 hasil dua jaringan Rodrygo dan masing-masing satu daripada Marco Asensio serta Karim Benzema di Santiago Bernabeu malam kelmarin.
Ia secara tidak langsung mengesahkan kejuaraan menjadi milik Real berdasarkan kelebihan 17 mata dimiliki ke atas pencabar terdekat di tangga kedua, Sevilla dengan baki empat perlawanan sahaja lagi musim ini.
Lebih menarik, kejayaan itu menyaksikan Ketua Jurulatih Real, Carlo Ancelotti turut mencipta sejarah tersendiri apabila muncul individu pertama memenangi kejuaraan liga dalam lima saingan tertinggi di benua Eropah.
Ancelotti, 62, sebelum ini pernah mengemudi AC Milan menjulang gelaran Serie A pada 2004, Liga Perdana Inggeris dengan Chelsea (2010), Ligue 1 bersama Paris Saint-Germain (2013) dan Bundesliga ketika di Bayern Munich (2017).
Kejayaan itu pastinya meningkatkan semangat Ancelotti dan pasukannya untuk memburu kejuaraan seterusnya iaitu trofi Liga Juara-Juara menjelang aksi separuh akhir kedua menentang Manchester City pada Khamis ini.

“Musim ini amat menakjubkan kerana kami berjaya konsisten walaupun berdepan pelbagai cabaran. Sekarang masa untuk para pemain meraikan kejayaan ini.
“Saya juga amat berbangga kerana berjaya memenangi kejuaraan liga dalam lima saingan yang berbeza. Ia suatu yang menakjubkan
“Sudah tentu saya tidak mahu ia terhenti di sini. Saya mahu terus memenangi kejuaraan bersama Real. Kita jumpa Rabu nanti (aksi bertemu City pada Khamis ini),” kata Ancelotti. – AGENSI


Ribut petir, hujan lebat di lima negeri
2 Mei 2022, 10:38 am
PETALING JAYA – Ribut petir, hujan lebat dan angin kencang dijangka melanda beberapa kawasan di lima negeri sehingga pukul 1 tengah hari nanti.
Jabatan Meteorologi Malaysia (MetMalaysia) dalam satu kenyataan di laman Facebooknya berkata, cuaca tidak menentu itu melibatkan seluruh negeri Perlis dan Pulau Pinang manakala beberapa kawasan di negeri Kedah, Perak serta Sarawak.
“Di Kedah melibatkan kawasan Langkawi, Kubang Pasu, Kota Setar, Yan dan Kuala Muda sementara di Perak pula di kawasan Kerian.
“Bagi negeri Sarawak antara kawasan yang terjejas di Sarikei (Sarikei dan Meradong), Sibu (Sibu dan Selangau), Mukah dan Bintulu (Tatau),” katanya hari ini.
Jelas MetMalaysia, amaran tersebut dikeluarkan apabila terdapat tanda-tanda menunjukkan ribut petir dengan intensiti hujan melebihi 20 mm/jam yang hampir atau dijangka berlaku melebihi sejam.
“Amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran,” ujarnya. – KOSMO! ONLINE